qundao/data-zh-poetry huggingface dataset:
墨戲六首·枯折
作者：李綱
朝代：宋

歳晚風號寒，琅玕半吹折。
雖殘栖鳯枝，終抱凌霄節。
墨戲六首·迸筍
作者：李綱
朝代：宋

養就籜龍兒，斕斑角未齊。
斧斤休縱手，會看拂雲霓。
士特見和復次前韻
作者：李綱
朝代：宋

丘園命駕未應迴，三徑還同蔣詡開。
盤谷初能容蕙帳，鈞天無復夢瑶臺。
稚年尚憶嬉遊處，老境相從歸去來。
幸有西山供醉眼，不妨吟望思悠哉。
夜坐·其一
作者：李綱
朝代：宋

春夜沈沈燈影明，卷書兀坐忽三更。
不知船外風多少，但聽滿江波浪聲。
夜坐·其二
作者：李綱
朝代：宋

波濤漠漠雨紛紛，夜泊江南煙水村。
慨念平生都不寢，可憐心事向誰論。
夜坐三絕句·其一
作者：李綱
朝代：宋

春夜沈沈氣倍清，殘編讀徹忽三更。
金釭挑盡空搔首，又聽簷間雨滴聲。
夜坐三絕句·其三
作者：李綱
朝代：宋

中宵風雨透窗紗，獨坐無聊却念家。
三月浙江無信息，寒燈何事結成花。
夜坐三絕句·其二
作者：李綱
朝代：宋

平生最喜夜看書，人静心閒樂有餘。
識盡古人興廢事，何如一枕夢華胥。
夜坐聞笛
作者：李綱
朝代：宋

櫛櫛銀雲點太清，一天風露月華明。
數聲何處吹横笛，引起離家去國情。
夜坐觀斗
作者：李綱
朝代：宋

帝車運轉天沈沈，杓攜龍角魁枕参。
斡旋造化豈終極，斟酌元氣分陽陰。
物隨南北自生死，時繫俯仰成古今。
攝提大角順所指，其餘萬象徒森森。
舜觀璣衡齊七政，致治不獨薫風琴。
後來方士誠幻怪，罡步禬禳難究尋。
閩山春月多霧雨，夜霽天影髙而深。
七星錯落掛北户，芒寒色正方照臨。
我來瞻仰但再拜，頗見天地照回心。
酒漿不挹西柄揭，詎敢更作詩人箴。
夜坐觀書
作者：李綱
朝代：宋

銅漏丁丁雜雨聲，夜凉兀坐已三更。
十年奔走成何事，依舊韋編對短檠。
夜寢夢遊泗上觀重建僧伽塔纔兩層塔以今春同普照王寺焚蕩殆盡豈大士有意再來此土乎覺而賦詩以紀之
作者：李綱
朝代：宋

至人於世何所求，隨緣應物初不留。
緣合則應散則休，起滅幻境如浮漚。
僧伽塔踞淮泗流，火焚水轉歲幾周。
國家崇奉德更優，雍熙所建無與儔。
層層金碧巧雕鎪，鑿石作址蟠龍虬。
簷間寶鈴韻琳璆，勢插霄漢神爲謀。
瑞光煥發垂珠旒，青天白日爛不收。
崔巍髙殿聳飛樓，千楹萬柱烟雲浮。
誰知興廢相綢繆，鐵馬馳突横戈矛。
四方羣盜起如蟊，付以一炬成荒丘。
慈航濟物衆所庥，捨我去矣真可憂。
昨宵夢到淮上洲，窣堵再造工方鳩。
千章巨木回萬牛，此豈有意重來不。
塔成大士還舊遊，更扶休運三千秋。
夜月獨坐二絕句·其一
作者：李綱
朝代：宋

冰輪杳杳碾層空，獨坐凄然秋色中。
深院無人共清景，静聞金井落梧桐。
夜月獨坐二絕句·其二
作者：李綱
朝代：宋

廣寒宫殿碧霄傍，散下霏霏風露香。
斟酌姮娥憐我老，故窺書幌照人牀。
夜泊繁昌
作者：李綱
朝代：宋

繫纜繁昌口，清江夜渺然。
寒星隨浪閃，孤月向人圓。
漢渚乘槎客，雲川控鯉仙。
何須論往事，且泛碧波船。
夜霽天象明潤仰觀有感成一百韻時歲在斗熒惑在氐微甚辰鎮陵犯於翼軫間夜半斗杓轉占帝座未明台星尚拆云
作者：李綱
朝代：宋

昊穹運宸極，示人文燦然。
萬象森布列，七曜紛迴還。
體物具六擾，面朝别三垣。
德隆乃循軌，政錯因失躔。
日月有薄蝕，星辰或相挻。
暈適與佩玦，精祲光屬聮。
災祥本人致，銷弭術在焉。
譬猶五藏病，察色推其原。
詎有使之者，一氣兆所先。
應病投藥石，厥疾尚可痊。
恬不加料理，瞑眩知何緣。
愈病當以藥，弭災當以言。
苦言逆人耳，龜筴窮根源。
甘言悅人意，無乃有後艱。
虚心行正說，天道咫尺間。
太戊正厥事，桑穀反爲妍。
宋景知愛民，法星退亦遄。
精誠所感格，應效猶衡權。
堯舜曰欽若，七政齊璣璿。
周公戒成王，敬德享歷年。
奈何後世士，導使不畏天。
爲子傲厥考，獲罪安禱旃。
論議肈熙豐，猷爲終政宣。
皇天豈無意，儆戒良拳拳。
長星踰萬丈，赤氣夜繽紛。
是爲兵革祥，厥異古未聞。
臺諫既鉗舌，太史亦諱論。
事始初破睦，釁成繼開燕。
至今爲厲階，禍難相連延。
迨于靖康初，儲皇御乾坤。
胡雛遽犯順，鐵騎凌天閽。
雖含恭儉姿，顧乏英偉臣。
邪正相雜揉，盈庭事紛紜。
機會一朝失，安危自茲分。
愚儒不遠慮，賊退已安眠。
豈無繞朝策，誰著祖生鞭。
彗孛掃紫微，急怒如戈鋋。
諛臣秘其事，猶欲飾以文。
踰月始避殿，何以應乎乾。
黠虜再稱兵，東都滿旌旜。
金湯失險固，豺虎肆噬吞。
八駿狩沙漠，神州遂崩奔。
坐令鴟梟徒，盗據黄屋尊。
上帝眷明德，中興屬吾君。
建炎繼大統，威令赫以新。
四海望膏澤，攘戎拯斯民。
光明日初出，照燭窮天淵。
陰雲忽蔽塞，寰宇陡蒙昏。
迄今四寒暑，天變何其繁。
日中有黑子，翩若鷰雀翻。
赤氛環斗樞，黑祲如突煙。
三台日離拆，帝座亦屢遷。
連年盛夏寒，雨霖日聮綿。
昨宵偶晴霽，仰視青霄端。
五緯失躔次，熒惑僅如錢。
太白揚其輝，入鎮光相聯。
災變不虚發，天心尚周旋。
岌然國勢蹙，人謀益迴邅。
飄騰寇驕横，搏逐踰鷹鸇。
前年蹂關陜，殺氣摩東川。
去年破山東，輕騎犯淮壖。
今年擾江湖，深寇台與温。
東南幾藩府，接境遭劉虔。
將帥望風遁，巨賊摩其肩。
屠戮到稚乳，焚燒無尺椽。
翠華亦飄蕩，泛海御樓船。
士卒頗携貮，誰與守四邊。
內變不能弭，何以禦外患。
哀哉烝黎心，戴宋何其堅。
肝腦塗草野，不忍負國恩。
乃知祖宗德，滲漉深淵泉。
如何廊廟謀，略不加矜憐。
堂堂藝祖業，揮斥極八埏。
誰陳退避策，一一欲棄捐。
兒戲失兩河，甘心喪中原。
雖爲東南行，初不治籬藩。
東晉有江左，保守百餘年。
問誰居腹心，王導與謝安。
强藩總重兵，控扼摧兇姦。
坐待天下定，此理恐太漫。
胡不法光武，奮起由空拳。
勞身馬上治，介冑被霑汗。
履危救民死，國祚乃復傳。
正如大厦傾，扶持極艱難。
一日葺一日，舊業儻可全。
略不事撐拄，摧壓何由完。
厥今誰股肱，前轍或未悛。
尚容狐鼠輩，寢廟恣穴穿。
但爲一身謀，真若蟻慕羶。
風雨正凌暴，不顧棟宇顛。
宵人用必危，范子何其賢。
嗟我素愚拙，三朝荷陶甄。
愧無徙薪策，徒有燋頭愆。
罪大幸不死，歸途極洄沿。
廢食念宗社，傷心痛元元。
不知狂言發，感憤成此篇。
何當採詩人，爲致冕旒前。
雖膺斧鉞誅，暝目無所寃。
史鰌以尸諫，一語不敢煩。
君臣同修德，庶可迴蒼圓。
大小二廪石
作者：李綱
朝代：宋

仙家何事亦贏糧，廪石團團峙道傍。
應駕斑龍耕紫石，深儲芝玉廪中藏。
大小藏巖
作者：李綱
朝代：宋

玉棺插徧兩巖傍，石罅開如小洞房。
鍊就陽魂歸紫府，空餘靈骨此中藏。
大隱屏
作者：李綱
朝代：宋

髙峰崛起翠微屏，何事呼爲大隱名。
自是市朝人不到，非關洞户鎖峥嶸。
天寧老齊珏錄慶餘師開堂疏見示
作者：李綱
朝代：宋

一别閩山三十年，重來相見兩依然。
煩師錄示當時語，猶喜曹溪一派傳。
天柱峰
作者：李綱
朝代：宋

巉巉千丈插烟空，始見天南一柱峰。
絕頂霧開擎日月，半巖雲暝噫雷風。
俯臨萬壑林芿秀，髙壓羣山氣象雄。
誰道共工曾觸折，斷鼇端是女媧功。
天王院新塑釋迦像金色珠贊
作者：李綱
朝代：宋

稽首釋迦文，善逝天人師。
緣終示寂滅，無量舍利子。
悉建窣堵波，天人共瞻禮。
像法住世間，化導諸有情。
亦示大神變，攝伏不信者。
璀璨真金色，清浄妙寶珠。
即彼土木中，現此希奇事。
有來瞻禮者，隨取即與之。
既與出愈多，不可爲量數。
當觀舍利子，及此金色珠。
堅固與虚脆，無異無差别。
佛子具智慧，悉發敬信心。
勇猛勿復疑，歸依無上道。
太平觀道士植瑞香於簷廡間可愛頗恨不及其花時爲賦小詩
作者：李綱
朝代：宋

道人心境閑，種花白雲鄉。
交柯碧珊瑚，薿薿衆葉光。
弱質資灌溉，孤根怯清霜。
治畦簷廡間，晏温借朝陽。
我來恨太晚，不見花吐房。
想像正開時，淡紫兼微黄。
濯濯炫秀色，霏霏㒟天香。
空餘風露枝，璀璨繞逥廊。
地靈草木潤，長與蘭蕙芳。
明年花更好，矯首遥相望。
奉同王豐甫韻
作者：李綱
朝代：宋

年來華髪忽盈頭，欲駕雲帆訪十洲。
且向林泉窮勝賞，更欣樽俎接英遊。
江山醉眼渾如夢，風月疏簾與上鈎。
舊國舊都何處是，不堪回首仲宣樓。
奉寄吕丞相元直·其一
作者：李綱
朝代：宋

出擁彫戈入衮衣，江城重詠我公歸。
手扶日月還黄道，足履星辰上紫微。
已集羣英熙帝載，好施長策復邦畿。
海濱病叟無他望，側耳天聲暢國威。
奉寄吕丞相元直·其二
作者：李綱
朝代：宋

年來衰病不堪論，華髪蕭蕭滿鬢根。
藥杵聲中銷晦朔，羲書畫裏見天真。
山僧結社成初定，野老扶笻過遠村。
休運定知興復近，剩篩麴蘖入瓶盆。
奉寄李泰發端明
作者：李綱
朝代：宋

一别東吳不記年，飽經憂患各林泉。
知公置酒常髙會，顧我杜門惟熟眠。
無分去爲湯餅客，有緣來作荔枝仙。
越溪閩嶺無多地，步月看雲只黯然。
奉贈宣撫孟參政二首·其一
作者：李綱
朝代：宋

赤子潢池學弄兵，柄臣仗節到閩城。
布宣威德雷霆奮，慰撫烝黎雨澤傾。
鏖戰指蹤煩妙略，凱旋鐃鼓震驩聲。
靈旗徑向江湖去，早定艱難底太平。
奉贈宣撫孟參政二首·其二
作者：李綱
朝代：宋

睢陽一别五經春，邂逅相逢瘴海濱。
華髪知公因國事，蒼顔顧我久埃塵。
綈袍念舊故人意，藥裹關心多病身。
入覲從容見知舊，爲言秪欲老垂綸。
奉酬胡俊明博士見寄
作者：李綱
朝代：宋

載筆螭坳侍九天，謫來山澤作臞仙。
鳴岡敢並喈喈鳯，感氣聊同嘒嘒蟬。
引義每慚爰叔直，著鞭常恐祖生先。
庭闈一去三千里，自歎飄零曷日還。
奉酬陳之元教授見贈次韻
作者：李綱
朝代：宋

謫官因得窮林泉，陶寫聊復資詩篇。
青岑疊疊山滿眼，碧波湛湛溪涵天。
南連海嶠饒霧雨，北望吴越淒風煙。
感懷觸目還得句，但可娱戲那敢傳。
譬猶候蟲與時鳥，自鳴自已真偶然。
豈知飄落廣文耳，飾以妙語煩雕鐫。
與公平生未相識，一見傾心誰與易。
沙陽百里阻遊從，注目寒空暮雲碧。
朅來邂逅慰所思，況得新詩飛霹靂。
我今歸去隱梁谿，遠跡江湖飬愚直。
看公白日上青霄，九萬扶搖不勞力。
子弟輩遊天池余以病不果往
作者：李綱
朝代：宋

雲山積翠倚穹蒼，仙聖靈蹤寫上方。
瑞像世傳藏錦繡，神光人說似清涼。
心安是處皆歡喜，眼正無時非吉祥。
我病未能尋勝境，慇懃爲爇一爐香。
子房
作者：李綱
朝代：宋

漢楚存亡談笑中，子房初不有其功。
閉門辟穀思輕舉，肯歎淮陰犬與弓。
季夏之初自安國遷南臺天寧寺依南山而面北暑氣尤盛暇日望山頂松林鬱然意必有異因穴垣鑿磴以造其上形勢坦平風日清美四顧山巒環合江潮往來景物不可模状月出林表清光更多夜久閴寂殆非塵世作古詩二十韻以紀其事奉呈巽達元仲
作者：李綱
朝代：宋

旅泊不求安，小憇南臺宫。
軒楹盡北鄉，盛暑墮甑中。
開垣追微凉，山頂羅千松。
煩襟忽破散，濯此萬里風。
羣山遞環遶，雲物增奇峰。
江潮信有期，來去初不窮。
嘯詠得所托，幽禽亦玲瓏。
青霞蔽落日，皎月生於東。
清光入疏林，照我鬢髪鬆。
壮年幾何時，倐忽成衰翁。
願餐日月華，爲駐冰雪容。
二子皆静者，翛然此相從。
靈丹論祕訣，妙理談真空。
兵戈滿寰瀛，此樂豈易逢。
猶恨邇城市，時來車馬蹤。
逝将選幽僻，誅茅寄蒙籠。
灌溉荔支園，可敵萬户封。
屋前修竹合，屋後流溪通。
風月應更好，清歡永相同。
稚川晚聞道，尚冀刀圭功。
季明之子登第戲成小詩并紀巖桂之異
作者：李綱
朝代：宋

怪底春山桂開早，仙籍浮香遠相告。
固知鍾愛在賢郎，誰謂筆根無顯報。
親賓來賀如雲奔，車馬煌煌于氏門。
七杯燕客吾未與，應欲特開東閣樽。
季明惠含笑花其香滿室以詩報之
作者：李綱
朝代：宋

奇葩爲我摘芳條，一笑嫣然特地嬌。
花露玉顔誠巧倩，葉堆雲鬢愈妖嬈。
韜藏妙質踰三月，噴洩清香在一朝。
更把綵絲纒綠萼，肯教芳馥片時銷。
季明送南中花木
作者：李綱
朝代：宋

悟道方知色即空，樂全深得種花功。
願從真隱師爲圃，敢意芳根與樂叢。
陶令欲歸三徑老，海神更借一帆風。
梁谿異日憑欄處，把酒看花定憶公。
季言送余至湖外欲往無爲挈其姊旅櫬歸錫山憫其勤贈此一絕
作者：李綱
朝代：宋

送我謫官遷姊殯，人生如汝亦勞哉。
他時寄骨西江上，煩汝還須得得來。
學堂巖
作者：李綱
朝代：宋

仙官讀徹蕊珠篇，几案巖中自寂然。
崑閬圖書藏策府，誰言孤陋解成仙。
學草書
作者：李綱
朝代：宋

平生行事見真書，草聖空慚點畫疏。
今日試臨寒食帖，却疑羲獻不難如。
客有出示御製登中和堂詩小臣斐然仰次宸韻二首·其一
作者：李綱
朝代：宋

黄屋狩吳越，勾陳俯江津。
迢遥八駿御，時邁慰斯民。
漢祚歘再興，周邦命惟新。
誰令玁狁熾，坐使宵旰勤。
宅洛既得卜，去豳亦惟仁。
宸章蹟禹功，道繼胼胝身。
期運有泰否，鈍蟠利則伸。
君王自神武，安得熊羆臣。
客有出示御製登中和堂詩小臣斐然仰次宸韻二首·其二
作者：李綱
朝代：宋

賤子志丘壑，敢懷要路津。
偶乘風雲會，冀拯凋瘵民。
誤被聖主知，坐期功業新。
飄零繼三黜，奔走亦已勤。
生還鯨海中，仰荷皇天仁。
不然鑠金口，何有鴻毛身。
當從玄豹隱，無復尺蠖伸。
感歎魏公言，願使爲良臣。
客有言長沙軍變向伯恭能彈治規畫甚偉適得伯恭書亦道其事作韻語以寄之
作者：李綱
朝代：宋

長沙舞袖僅可旋，今作巨鎮湖湘邊。
驕兵夜探赤白丸，乘間竊發將嘯翾。
不知向子有老拳，縛束健卒秖數言。
翩如鳥雀擒鷹鸇，姦腰兇領汙龍泉。
彈壓一境敢復喧，稚耋鼓舞喜欲顛。
歸哺其飴甘晏眠，衆服壯略稱無前。
我歸自南得之傳，頗欣祖生先着鞭。
何不付與大將權，旍旗繽紛指雲燕。
一鼓士氣如突煙，黠虜破膽心少悛。
洒掃海內清戈鋋，使我衰病安廬田。
客有饋玉面狸者戲賦此詩
作者：李綱
朝代：宋

山林冬煖草未衰，深巖穴處狸正肥。
丰茸斑毳面粧玉，搖曳脩尾髦如犛。
夜行晝伏彼何罪，失身終堕網與機。
庖厨須爾充口腹，幾欲斷尾同犧雞。
蒸炊包裹付糟滓，酥香玉軟豐膚肌。
霜刀縷切膩且滑，犀筯厭飫良珎奇。
猩脣熊白不足數，披絮黄雀空多脂。
樽前風味乃如許，爲爾倒盡黄金巵。
客有饋鮮鯽月夜與宗之溪上放之
作者：李綱
朝代：宋

步月溪頭放小鮮，銀梭擲水勢飛翻。
清波真是悠然去，不似洋洋秪聽言。
客言廬山往年之盛今不逮遠矣戲成此詩
作者：李綱
朝代：宋

福地禪林海內無，盛衰亦與世緣俱。
祗應泉石不知老，長伴煙雲得自娛。
種杏仙家今寂寞，獻花衲子亦乾枯。
我生頗恨來遊晚，也勝不來空看圖。
客餉新橙有感
作者：李綱
朝代：宋

湖外新橙也自黄，故人相贈解包香。
擣虀正鱠雙魚美，薦酒聊持一瓣嘗。
湛峴舊栽千樹橘，洞庭初落滿林霜。
木奴供給何須道，悵望東吳雲水郷。
家問自閩中轉來走筆寄諸弟
作者：李綱
朝代：宋

江海相望萬里餘，干戈阻絕久離居。
沉魚斷鴈杳何所，一紙千金初得書。
身脫鯨波真偶爾，家鄰兵火幸恬如。
弟兄老矣何爲者，相約羅浮同結廬。
容南初食荔枝二首·其一
作者：李綱
朝代：宋

海山荔子冠炎荒，頗恨遄歸不得嘗。
猶喜容南三月裏，輕紅初擘一枝香。
容南初食荔枝二首·其二
作者：李綱
朝代：宋

買地城南種荔枝，毎留核付守園兒。
但祈四海兵戈息，會見開花著子時。
容南道中二首·其一
作者：李綱
朝代：宋

路入容南境，風煙自一方。
山空雲苒苒，春動水茫茫。
紫府丹砂秘，幽村碧樹芳。
肅然有佳致，作箇是炎荒。
容南道中二首·其二
作者：李綱
朝代：宋

聞說容南久，安知客路經。
沉沉洞天近，湛湛古湫渟。
日落峰巒翠，春回草木青。
丹砂如可問，當卜老巖扃。
宿信州景德寺禪月堂
作者：李綱
朝代：宋

野寺虛堂倚翠微，雲山極目望中疑。
溪寒連艦欄干直，日暮髙樓鼓角悲。
倒景星河光破碎，亂螢燈火影參差。
貫休髣髴英靈在，應笑登臨強賦詩。
宿安仁雲錦堂
作者：李綱
朝代：宋

一宿溪邊雲錦堂，煙村浮動野梅香。
沙平水澹近江浦，天闊山遥多夕陽。
北陸寒凝風眇眇，東吴音斷意茫茫。
片言無補空來往，贏得蕭條兩鬢霜。
宿嶽麓寺
作者：李綱
朝代：宋

嶽麓久不到，兵戈浩聯綿。
及玆再來遊，蓮宇猶依然。
隔江望城郭，瓦礫稀人煙。
十里無草木，髠盡羣山顛。
老僧舊相識，爲語當時緣。
胡騎中宵來，烈火光照天。
殺人知幾何，浮屍蔽長川。
巨盜繼憑據，姦貪爭弄權。
誅求到骨髓，荆棘生荒田。
兹山二三刹，危甚偶得全。
至今齋厨室，不給粥與饘。
步上法華堂，試酌白鶴泉。
泉味儼如昔，松竹自碧鮮。
端如君子操，不爲治亂愆。
永夜宿虛堂，慷慨不成眠。
安得有志士，王道還平平。
太平復舊觀，山林寄餘年。
宿巖頭寺
作者：李綱
朝代：宋

天氣沉陰迫季秋，通城早發宿巖頭。
催寒小雨松桂濕，出岫孤雲嵌洞幽。
瓶錫真還行脚債，鉗鎚罕遇點胸儔。
夜深雲散千峰月，注目寒空獨倚樓。
宿棲真館夜雪大作詰旦遂行
作者：李綱
朝代：宋

一夜武夷三尺雪，巖壑無聲聞竹折。
雲峰烟岫望都迷，玉樹瑶林寒更發。
山中道士毛骨奇，勸我留宿山前齋。
輕裝冒雪非得已，仙賞更待他年來。
宿疏山戲成一絕
作者：李綱
朝代：宋

疏山緣熟豈無由，暫到人人識故侯。
臨别慇勤語禪子，秪來託宿不來遊。
宿興寧縣驛二首·其一
作者：李綱
朝代：宋

清夜風露冷，月華窗半侵。
懷家千里夢，許國一生心。
倦鳥投林急，潛魚泳澤深。
無人知此意，抱膝自長吟。
宿興寧縣驛二首·其二
作者：李綱
朝代：宋

六月欲徂暑，又催流火輝。
竹間螢已亂，簷側鷰將歸。
豈念棄紈扇，永懷勞鐵衣。
兵戈猶未息，老盡故山薇。
宿道傍僧舍次蔣穎叔壁間韻
作者：李綱
朝代：宋

竟日碧山中，清宵憇寶宫。
客愁無那處，一葉已秋風。
宿都嶠山靈景寺
作者：李綱
朝代：宋

清晨遊栖真，薄暮宿靈景。
山空松桂香，雲細泉石冷。
髙崖敞飛簷，象緯逼參井。
惜無娟娟月，散此林下影。
夜闌風露寒，巖曲燈耿耿。
疏鐘響嵌竇，客枕發深省。
却随猿鳥起，再上翠微頂。
道人山後來，眸子頗清炯。
試詢龍虎訣，妙意默已領。
我生憂患餘，半世泛萍梗。
脫身鯨海中，掃跡方自屏。
願從稚川遊，薪水事丹鼎。
庶資刀圭力，少使桑榆永。
胡塵暗中原，静謐惟五嶺。
渺然炎荒地，自絕羽書警。
結茅定前緣，幽夢先異境。
上下三洞間，安得田二頃。
攜家學龐公，捫蝨笑王猛。
採薇與散髪，此志久已肯。
嵇生非吾徒，幽憤醉方醒。
宿開平寺去劍浦二十里有泉石之勝曩與郡守謝德夫同遊今一紀矣溪山草木依然住持猶舊人也感嘆有作二首·其一
作者：李綱
朝代：宋

舊遊渾似夢，佳處每難忘。
地僻溪山秀，春深草木香。
世途方梗棘，老景自凄涼。
衲子那知此，閑中氣味長。
宿開平寺去劍浦二十里有泉石之勝曩與郡守謝德夫同遊今一紀矣溪山草木依然住持猶舊人也感嘆有作二首·其二
作者：李綱
朝代：宋

往年同謝老，勝賞到開平。
步屧山雲細，回舟溪月清。
光陰雙轉轂，身世兩浮萍。
願卜幽棲地，翛然得此生。
宿黄柏村館
作者：李綱
朝代：宋

客館可人意，敢懷行路勞。
軒窗面蒼翠，棋酒助嬉遨。
雨過竹聲碎，風搖雲影髙。
人生隨處適，何必賦離騷。
宿黄藤驛
作者：李綱
朝代：宋

古驛號黄藤，休鞍夜已燈。
溪寒水清淺，山瘦石稜層。
豪客路方阻，歲寒陰始凝。
開懷惟仗酒，獨酌醉瞢騰。
寄內
作者：李綱
朝代：宋

南遷道遠不相攜，錦字還嗟雁到遲。
玉臂雲鬟同夜月，繡屏金鴨獨香帷。
諸兒應解勤修習，稚女遙憐弄喔咿。
何日得歸同隱志，孟光舉案定齊眉。
寄吕相元直
作者：李綱
朝代：宋

許國精忠不計身，據鞭矍鑠邁前聞。
親提貔虎三千士，力破豺狼十萬軍。
江表已欣迎騎氣，淮壖行慶掃妖氛。
勞公力贊中興業，衰病安然臥白雲。
寄吴元中給事
作者：李綱
朝代：宋

千里同風一念間，琳宫筦庫等爲閒。
高懷自遂全三樂，懵學于今見一斑。
顧我望雲惟陟岵，羨公戲彩日承顔。
何時恩許歸終飬，因得扁舟事往還。
寄李泰發吏部
作者：李綱
朝代：宋

我生稟賦愚且屯，昔遊帝所知何因。
狂言妄發取譴廢，屏跡分甘麋鹿羣。
公於何許知姓字，迂趾訪我梁谿濱。
平生傾蓋意氣合，談笑便覺襟懷親。
如公材識邁倫等，緩步自當居要津。
胡爲亦復作此態，出語輙已驚臣鄰。
扁舟歸探會稽穴，單騎去指蒼梧雲。
嶺南風土不全惡，陽朔山水古所珍。
郎官出宰乃故事，絕徼萬里皆吾民。
布宣德澤被蠻邑，獷俗可使風還淳。
古來節士志溝壑，笑視生死同埃塵。
甘心刀鋸蹈鼎鑊，狥國詎免危其身。
聖朝寛大幸無比，竄謫未久多蒙恩。
轅駒仗馬戀芻豆，何用局促聲長吞。
堂堂基業甚宏遠，豈使扶助無良臣。
勉旃行矣佇旋旆，乘興且訪山陰人。
寄毛達可內翰并錄送魏公别錄·其一
作者：李綱
朝代：宋

縠水柯山藴秀奇，精忠深結冕旒知。
玉堂視草久推重，金椀書名猶恨遲。
廊廟未應忘澤物，江山且復助題詩。
慇懃寄錄韓公事，好爲斯民更築基。
寄毛達可內翰并錄送魏公别錄·其二
作者：李綱
朝代：宋

迂愚聊復隱清時，幽事相關只自知。
滿地落花看鶴舞，一軒春雨對僧棋。
閑中日月真銷得，物外煙霞漸可期。
坐致時康賴公等，不須深遯採商芝。
寄池陽黄季岑士曹·其一
作者：李綱
朝代：宋

昔年多士萃南宫，曾見雄文曄彩虹。
萬里相期霄漢上，一官猶在大江東。
新詩寄遠句增麗，舊事追遊夢已空。
努力要津張此志，吾方寒釣五湖中。
寄池陽黄季岑士曹·其二
作者：李綱
朝代：宋

稚年嬉戲曾遊地，往歲飄零假道還。
溪水寒生江祖石，洞雲深接九華山。
錦苔綠字幾多在，石鷰白鷗相與閒。
幕府詩人富家學，定留秀句滿巖間。
寄沙陽鄧季明二首·其一
作者：李綱
朝代：宋

海上歸來近七峰，故人猶冀一樽同。
心憂世故存當日，身履時危到此中。
玉带金魚非素志，碧齋翠閣自清風。
十年擾擾成何事，依舊梁谿一拙翁。
寄沙陽鄧季明二首·其二
作者：李綱
朝代：宋

當年曾到碧雲峰，惟有溪山與昔同。
最愛幽人三徑裏，盡收春色一壺中。
千年阨運非人力，四海横流本士風。
爛額燋頭何所補，却輸花圃樂全翁。
寄王周士絕句二首·其一
作者：李綱
朝代：宋

偶然一病便休官，萬石巖中處已安。
底事書來猶剩語，也知習氣掃除難。
寄王周士絕句二首·其二
作者：李綱
朝代：宋

年來百念冷於灰，夢到江湖又一回。
從此故人音問近，洞庭秋色鴈初來。
寄許振叔顯謨
作者：李綱
朝代：宋

我向江湖老此身，公猶拘縶作羈臣。
蘭宫笑語真一夢，澤國過從今幾人。
霜落洞庭橙橘熟，泉斟桑苧茗芽新。
相望百里如千里，早晚歸來共釣緡。
寄諸弟
作者：李綱
朝代：宋

自取飄零不復云，索居終日念離羣。
送書未見來黄耳，陟岵惟知望白雲。
素髮偏親烏鳥急，青春諸季棣華分。
天涯只有思家切，須使音聲不輟聞。
寄陸敦禮二首
作者：李綱
朝代：宋

晉河太守况如何，日對溪山醉綺羅。
肯念舊僚今逐客，强傾濁酒只悲歌。
聞說長橋跨海涯，碧天影浸白虹垂。
自嗟羈束無因到，乞取君謨大字碑。
寄題丹霞雨花軒
作者：李綱
朝代：宋

小軒幽邃敞巖巒，密雨飛來更可觀。
瀑布千尋落峰頂，噴珠萬點散簷端。
休言幻化成空果，且喜炎蒸作晝寒。
軒內生公常說法，天花亂墜響珊珊。
寄題外氏松源紹祖亭·其一
作者：李綱
朝代：宋

束劍艱危際，結廬閒曠濱。
全家入青嶂，避地爲黄巾。
族系歸圖譜，風流藹薦紳。
雲仍藉餘澤，勿替德維新。
寄題外氏松源紹祖亭·其二
作者：李綱
朝代：宋

外族雲峰畔，新亭烟水濱。
兒童舊遊地，感慨易霑巾。
竹裏鏘鳴珮，山邊繚素紳。
何當俯軒檻，一覽物華新。
寄題觀妙師閣皂山舊隱觀雲軒
作者：李綱
朝代：宋

獨搆幽軒福地陰，飛雲對面起青岑。
但知映日能成色，誰信崇朝解作霖。
苒苒行雲寧有跡，霏霏出岫本無心。
道人默坐觀舒卷，至理應符妙意深。
寄顧子美提舉
作者：李綱
朝代：宋

聞說年來亦失官，高懷應作等閒看。
儻來本自非吾有，既往何須更返觀。
問舍梁谿欣共里，寄聲閩嶺慰南冠。
請公學取安心法，一點安時在處安。
富鄭公畫像贊
作者：李綱
朝代：宋

天下達德，惟仁智勇。
合之成體，散之致用。
巖巖富公，備此三德。
直道不回，以相王國。
其智伊何，見于使虜。
敷陳利害，以悟其主。
歡盟至今，莫敢予侮。
其仁伊何，見于救災。
饑民如雲，襁負以偕。
法簡惠周，垂訓将來。
何以行兹，斷以勇克。
衆人所懼，公獨不惑。
奪虜之氣，厲色折之。
賑民之饑，誠意活之。
我生後公，今覿厥象。
丹青載傳，朝夕是仰。
寒食五首·其一
作者：李綱
朝代：宋

往歳遇寒食，親賓相與娛。
飄零客異土，對之渾若無。
豈不念佳節，寸心愁欲枯。
花間有好烏，勸我提葫蘆。
一醉聊自適，醉夢歸東吳。
寒食五首·其三
作者：李綱
朝代：宋

天涯遇寒食，嘉節無與對。
獨酌一盃酒，慷慨使心痗。
來者或可追，既往那復悔。
翛然畎畝心，敢忘犬馬愛。
之推自欲隱，去去何所懟。
寒食五首·其二
作者：李綱
朝代：宋

異縣遇寒食，悵然懷我家。
千里遙相望，各在天一涯。
佳節無與同，冉冉悲年華。
鳴禽花底聒，舞燕風中斜。
物情各自遂，羈束誠可嗟。
寒食五首·其五
作者：李綱
朝代：宋

逐客已凄凉，矧復值寒食。
花深日遲遲，院静春寂寂。
雨餘山吐青，日落霞掃赤。
浙江渺何在，三月無消息。
棄置勿復陳，吾心乃如石。
寒食五首·其四
作者：李綱
朝代：宋

嘉節遇寒食，春陰猶作寒。
閩人不知重，渾作等閒看。
餳粥不復煮，青楓誰與鑚。
開窗延霽景，脩竹正團欒。
翠眉雙侍女，對此一樽殘。
寓寧國縣圃中桃李雜花盛開感而賦詩·其一
作者：李綱
朝代：宋

春光不爲干戈薄，花縣縱觀桃李開。
可惜繁華勞剪刻，莫教風雨便殘摧。
溪山有意相輝映，蜂蝶多情自往來。
應笑逐臣心似鐵，客中扶病亦登臺。
寓寧國縣圃中桃李雜花盛開感而賦詩·其二
作者：李綱
朝代：宋

乍雨乍晴三月節，半開半合百花枝。
傷心春望不堪遠，感事淚痕長欲垂。
塞北但知隨水草，江南何事插旌麾。
上林無限鶯花老，應怪來遊鳳輦遲。
寓居通城僧舍東軒池蓮盛開竹庵珪老有意見過戲贈此篇
作者：李綱
朝代：宋

道人庵外萬竿竹，何似小池千葉蓮。
月白風清誰共此，心閑境寂兩翛然。
好抛筠粉娟娟凈，來看荷珠的的圓。
飛錫儻能真過我，直須趁取晚霜前。
寓崇陽西山定林院有感二首·其一
作者：李綱
朝代：宋

踰年去天闕，長是寓僧廬。
雲水志方適，軒裳情已疏。
午風吹茗椀，夜月照牀書。
忘我兼忘世，此生真有餘。
寓崇陽西山定林院有感二首·其二
作者：李綱
朝代：宋

清霜初入候，落葉半辭柯。
歲晏遽如許，時艱將若何。
關山空歲月，江漢自風波。
寓瓊山遠華館一夕夢遊山間小堂松竹環合有道士坐堂上誦李太白送人遊桃源序中有良田名池竹果森然三十六洞别爲一天之語覺而異之今假道容惠當遊勾漏都嶠白石羅浮皆洞天也豈神者先告將有所遇耶賦詩以紀之
作者：李綱
朝代：宋

神清遂仙遊，境寂恣遐躅。
羽人入我夢，軒户靄松竹。
髙吟謫仙文，逸韻響金玉。
覺來殘燈熒，倘怳猶在目。
歸途歷容惠，問津非素卜。
將遊四洞天，就彼白雲宿。
豈無葛稚川，妙論資灌沃。
試求龍虎丹，一使鬢毛綠。
斯言儻可珍，長揖謝浮俗。
却笑昌黎翁，强項寧詰曲。
寓軒用竹爲窗隔以禦西風戲成小詩紀其事示志宏
作者：李綱
朝代：宋

昔我自帝所，遠謫來沙陽。
由春以涉夏，及此秋氣凉。
節物日凄緊，白露結爲霜。
行當入室處，聊復葺我堂。
伐竹製窗牖，樸素無青黄。
西風屏寒色，短日來孤光。
草木已零落，但聞菊蘂香。
超然適燕處，便足傲羲皇。
釋氏戒戀著，一宿寄枯桑。
今我日必葺，於道無乃荒。
彼以著故戒，無著何所妨。
譬猶夢中境，離著可兩忘。
儻能達此理，隨寓皆道場。
寓鬱林著易傳有感·其一
作者：李綱
朝代：宋

謫來海嶠遠兵戈，精義微言得切瑳。
地入鬱林懷陸績，桴浮滄海學東坡。
聖經廣大随人取，衆說紛綸奈若何。
從此梁谿作詩少，用心已向六龍多。
寓鬱林著易傳有感·其二
作者：李綱
朝代：宋

羲文作易仲尼傳，究極陰陽本自然。
妙理欲求須得象，至言已契可忘筌。
絕編何啻須三過，知命從今加數年。
歎息時無邵康節，數該今古與誰研。
寶劍聯句
作者：李綱
朝代：宋

造化鑪錘巧，山谿鑛鏷良。
精金付歐冶，妙手鑄干將。
淬礪呈鋒鍔，飛騰辨耿光。
青黄司火候，爪髪助祈禳。
桃氏幾時獻，龍文難久藏。
鱗皴識松理，乙屈認魚腸。
黯黯青蛇色，炎炎赤帝祥。
提攜起三尺，駕馭牧羣狼。
彈鋏悲馮子，誇鐔悟趙王。
神功歸不試，利用運無旁。
贈客千金直，方人百鍊鋼。
還須玉具飾，何用蒯緱裝。
詎使妖腰喜，當容節士狂。
純盧非娬媚，巨闕太堅剛。
鬱勃衝牛斗，蛇蜒接混茫。
疇能寶於越，俱議刻艅艎。
抆拭資神土，珍藏閟寶房。
斬蛟誠壯勇，剸象見銛鋩。
韓信歸髙祖，朱雲賜尚方。
雄材元倚仗，佞膽已飛揚。
渾脫公孫舞，縵胡庶士傷。
吳鈎能曲折，蜀漢有文章。
六賜恩何厚，三名怨未償。
先知吼蛟兕，摩鈍凜冰霜。
犬子嘗思擊，猿公莫敢當。
翁歸備文武，季路戒彊梁。
疾視真何事，要盟或可臧。
鑱天隳彗孛，適野走徬徨。
麾拂飛雷電，軒昂變雨暘。
刺强同匕首，定亂豈長槍。
叔向排當御，昭王畏拙倡。
買牛今欲老，鑄鏄歲方穰。
徐國留吳札，鴻門蔽頂莊。
拄頤真貴盛，擊柱妄披猖。
曜儹山妖見，秦興水怪彰。
萬人猶可敵，一吷未應敭。
不動驚公勝，爲誇異伯陽。
斷匜猶未妙，穿屋始非常。
止水涵晶瑩，疏星點角芒。
聊須爲武備，何必事戎行。
要並宗臣履，休同小盗裳。
衝星憐杜子，斫地歎王郎。
不假蒙須便，真成刃手創。
新硎如可發，故物未應忘。
黠虜稱兵急，王師擊鼓鏜。
氛埃期掃蕩，心膽爲開張。
未斬樓蘭級，那銷黔首瘡。
幾回開匣罷，但欲引杯長。
聊復防身佩，毋爲躍水亡。
報君吾志畢，以爾倚扶桑。
封川贈李致遠郎中
作者：李綱
朝代：宋

一别都門十載餘，相逢應笑尚迂愚。
綈袍戀戀故人意，風雨瀟瀟君子儒。
顧我憂危宜白髪，如公暇豫亦清癯。
年來頗得羲書旨，試讀一篇還是無。
將去沙陽留别鄧季明諸公
作者：李綱
朝代：宋

一載沙陽信有緣，寛恩許去却依然。
碧齋翠閣已如夢，明月清風長自妍。
溪上客舟横一葉，篋中詩卷賸千篇。
諸公别後應思我，茗飲時時到寓軒。
將次武夷
作者：李綱
朝代：宋

行行路近武夷山，秀氣蜿蜒百里間。
蒼石插天雲縹緲，碧溪通壑水彎環。
神仙恍惚誰能識，洞府深沉自不關。
我向湖中如得路，便應脫屣謝塵寰。
將次錢塘
作者：李綱
朝代：宋

歲晚飄零日，舟行杳靄間。
江鄉多霧雨，風物近湖山。
獨鶴徊翔久，飛雲自在閒。
遠遊殊未已，蕭颯鬢毛斑。
將遊栟櫚二首·其一
作者：李綱
朝代：宋

栟櫚百里遠沙溪，水石稱爲小武夷。
千古碧潭涵夜月，兩涯翠巘拂朝霓。
猿猱飲澗聯修臂，椶木連雲擢老枝。
天下幽奇多僻遠，只疑造物惡人知。
將遊栟櫚二首·其二
作者：李綱
朝代：宋

栟櫚聞說自栟櫚，且往觀之盍問途。
我向煙霞已成癖，子於水石更能娱。
古來勝地因人重，他日清遊載酒俱。
會把丹青傳畫取，歸來與對武夷圖。
小亭中作荼醾架遂試新花與客對飲
作者：李綱
朝代：宋

旋装新架對庭除，多謝春工與點酥。
雲葉扶疏成翠幄，玉花浮動滿龍須。
招邀蜂蝶來書幌，燕集賓朋共酒壺。
蔭釀欲教香入骨，醉中芳馥任歌呼。
小圃初成秦楚材直閣有詩因次其韻二首·其一
作者：李綱
朝代：宋

僧坊暫寓白雲邊，古木荒溪濕暝烟。
試葺池臺學愚谷，不妨風物似斜川。
邀賓深愧裴公野，瀹茗空懷陸子泉。
塵世悠悠盡虚幻，且将身健鬬尊前。
小圃初成秦楚材直閣有詩因次其韻二首·其二
作者：李綱
朝代：宋

屏跡山林得放懷，檻花欄藥手親栽。
會心魚鳥自相近，乘興朋遊時自來。
半世乾忙嗟白髪，四方多難使心哀。
巖隈水曲翛然處，老木輪囷愧不才。
小塘
作者：李綱
朝代：宋

誰使精廬鑿小塘，坐令天女試新粧。
風搖翠蓋珊珊響，露裛紅衣冉冉香。
棋罷雨聲來絕巘，夢回月影上脩廊。
我生本自無根蔕，觸處爲家殊未央。
小溪
作者：李綱
朝代：宋

脉脉寒溪徹底明，臨流聊復濯吾纓。
風微静愛琉璃色，竹密遥聞環珮聲。
漾月下搖金瀲灧，涵虛不動鏡澄泓。
自憐逐客難淹泊，不爲溪山景太清。
小閣晚望書懷一百韻示仲弟并簡顧子美
作者：李綱
朝代：宋

歲晏羣陰積，天髙霰雪晴。
西山來爽致，小閣湛虛明。
曲檻馳孤照，微雲點太清。
泛觀周宇宙，曠望出枝撐。
九隴龍蛇伏，梁谿組練縈。
翠烟浮近市，碧瓦麗髙甍。
湖外千巖秀，林端一带平。
松篁森薈蔚，樓觀鬱崢嶸。
天末氛埃歛，坤倪物象呈。
清風生户牖，秀色入軒楹。
北極星辰拱，東臯雨露贏。
寸懷舒遠目，萬感集孤情。
憶昨陪螭殿，終年侍玉京。
含毫青瑣闥，通籍鳳凰城。
奬擢知恩重，臨危覺死輕。
囊書朝入奏，襆被夕徂征。
去歷谿山險，歸虞盜賊驚。
西江足波浪，南國滿旃旌。
迂路良非策，尋家不計程。
天戈戡猰貐，廟略掃欃槍。
蕪没田園在，歡呼僕隸迎。
亂離才甫定，患禍忽相嬰。
風木悲摧感，祥琴慘愴聲。
誓終墳墓守，望絕縉紳榮。
卜築誠長計，棲遲豈釣名。
當爲千載蟄，那作九臯鳴。
示舌羞張子，輕身笑禰衡。
盤桓且丘壑，騰踏自公卿。
未具函關駕，聊從谷口耕。
歲功方險惡，供給敢豐盈。
瘠隴饒稂莠，彪池粃稻秔。
何心謀肉食，充腹但藜羮。
孤笑彈長鋏，微吟就短檠。
開編聊自慰，攻苦飽曾更。
巵酒和糟粕，盤飱雜蚌蟶。
恐須食翠柏，尚未斸黄精。
臘破冰澌解，春迴草木萌。
且休吟蟋蟀，行復聽鶬鶊。
獻歲三朝始，初陽一氣亨。
小梅舒凍枿，疏柳茁枯莖。
簾幕還飛燕，園林又轉鶯。
試編居士屩，學種故侯寓。
抱甕澆芝朮，聮畦蒔杜蘅。
摘甘聊共剖，釣美得同烹。
煙艇笭箵穏，雲谿略彴横。
行吟攜古錦，坐隱寄文枰。
據石從欹帽，臨流可濯纓。
閒中端有趣，身外更無營。
古寺迴巒擁，細泉幽竇傾。
带雲斟曉杓，和月貯春罌。
繞徑搖金碎，循除響玉琤。
由來穿蠟屐，未必羡葱珩。
借問披衣慣，何如結佩綪。
端知綬若若，不假鐵錚錚。
匠石宜遺櫟，山川詎舍騂。
甘爲書裏蠧，憚作廟中牲。
雲鵠翰方鎩，風鳶羽正翃。
隱淪隨綺皓，葅醢歎韓彭。
坐逸真僥倖，時康孰使令。
普天期一稔，率土慶羣氓。
耒耜三農出，倉箱萬寶成。
餘糧飽羸瘵，大屋芘嫠𡞦。
稚耋皆含哺，潢池不弄兵。
人咸安畎畝，吾亦樂柴荆。
已與猿猱侣，猶懷犬馬誠。
憂心雖悄悄，執節信硜硜。
老去將忘世，朋來且命觥。
嘉賓期座滿，陋巷或車轟。
幽鳥會心近，良辰樂事并。
黄粱葅露薤，白蠏芼霜橙。
何苦三升戀，當爲五斗酲。
澗蓴舒翠縷，林筍脫文䙀。
池草鋪新綠，亭花藉落英。
醉眠方栩栩，兒泣任喤喤。
庭樹朝嘲雀，書帷夜話蜻。
心清香篆繚，耳隱梵鐘鎗。
遊宦從諸季，浮沉許拙兄。
棣華知曄曄，伐木亦丁丁。
操履資磨琢，論文貴討評。
杖藜扶跛倚，藥劑發聾盲。
絕倒心都醉，奔馳視只瞠。
風流懷衞玠，敏捷憶袁宏。
願見摩天手，真成擲地玎。
戈矛萬人敵，膾炙五侯鯖。
意妙操干舞，聲希舍瑟鏗。
味深飴醴酪，調古奏韺䪫。
文社誰襟袖，詩壇爲主盟。
中書仗毛穎，發墨賴陶泓。
友直常希黯，言剛酷鄙棖。
藏刀真善割，膠柱未能箏。
數馬須資策，馳車必式衡。
傳家惟義訓，教子謝金籯。
婚嫁何時畢，遨嬉莫我爭。
浮家苕水去，乘興剡川行。
吴殿悲遊鹿，秦宫弔拱鼪。
爐峰看瀑布，緱嶺聽吹笙。
神嶽登嵩華，仙洲指沃瀛。
沖天思御鶴，跨海欲騎鯨。
浩蕩愁千古，翺翔撫八紘。
會當期若士，髙揖笑浮生。
小雨
作者：李綱
朝代：宋

小雨廉纖作曉寒，繞簷疏竹正檀欒。
窮愁著論墨長濕，磊塊澆胸杯未乾。
莊舄顯時猶越語，鍾儀縶處亦南冠。
百憂萬感無時了，更賦新詩强自寛。
小雨
作者：李綱
朝代：宋

小雨晚初急，暝雲深不收。
霏霏暗煙樹，索索響篷舟。
山色增遠翠，漁蓑生暮愁。
凄凉蘇季子，寒覓敝貂裘。
小飲即事呈申伯
作者：李綱
朝代：宋

夜凉同詠古人詩，新月娟娟照酒巵。
一醉且忻軍寇退，扁舟似與菊花期。
銜杯樂聖真吾事，泛宅浮家漫爾爲。
歸去雲山最深處，隔江千里幸相思。
山家
作者：李綱
朝代：宋

青山掩映野人家，翠竹蒼松一徑斜。
夜對月鈎沉淺浦，曉看鳥篆印平沙。
溪頭馴畜多宜鶩，園裏靈苗可種茶。
占盡溪山幽勝處，自將風物向人誇。
山居四卉·拒霜
作者：李綱
朝代：宋

道人多種木芙蓉，曉着清霜分外紅。
萬葉千花本何有，因空成色色成空。
山居四卉·槿
作者：李綱
朝代：宋

步屧秋風見蕣華，疏籬灼灼繞田家。
朝開暮落君休笑，縱使多時終委沙。
山居四卉·菊
作者：李綱
朝代：宋

重陽旋覓菊花栽，青蘂蕭疏殊未開。
我似陶潛正無酒，休將冷艷笑空罍。
山居四卉·雞冠
作者：李綱
朝代：宋

昂然璀璨繞階除，端似羣雄領衆雛。
只有一冠無别德，誰云魯國固多儒。
山居四感·吟蛩
作者：李綱
朝代：宋

月露淒清濕草根，寒蛩偏向夜深聞。
隨時感氣成悲怨，不是來銷逐客魂。
山居四感·噪蟬
作者：李綱
朝代：宋

修竹茂林山寺幽，蟬聲如沸滿清秋。
吸風飲露無求世，嘒嘒何爲噪不休。
山居四感·戰蟻
作者：李綱
朝代：宋

欲雨山雲四面垂，空庭蟻戰久相持。
只應薄伐檀蘿國，正是槐安獻捷時。
山居四感·鬬雀
作者：李綱
朝代：宋

翩翾啅噪繞髙簷，粒食枝棲安用貪。
怒鬬不知緣底事，敗毛輕毳落毿毿。
山居四景·嶺雲
作者：李綱
朝代：宋

玉潔煙輕一片深，飄然出岫本無心。
孤飛遠映碧天去，也解重來爲作霖。
山居四景·松風
作者：李綱
朝代：宋

歲晚蒼官鬢髪青，回風披拂自悲鳴。
不容逐客多歸夢，故作江湖波浪聲。
山居四景·窗月
作者：李綱
朝代：宋

月出松林已半廊，故開窗牖納清光。
嫦娥應訝年來瘦，千首新詩書滿牀。
山居四景·竹露
作者：李綱
朝代：宋

森然繞檻翠琅玕，瘦節疏枝特地寒。
底事葉垂渾不舞，金風零露夜漙漙。
山居四詠·地爐
作者：李綱
朝代：宋

小寒聊試地爲爐，端爲先生病更癯。
炙背願馳金騕褭，藉床初展錦氍毹。
聳肩傍壁詩千字，爆栗燒氈酒一壺。
便擬慇懃事丹竈，朝晡稱火較錙銖。
山居四詠·石銚
作者：李綱
朝代：宋

誰刳蒼玉事煎烹，形製深寛潔且輕。
觱沸未看浮蟹眼，颼飀先聽起松聲。
龍頭豕腹徒謿誚，鐵澀銅腥費挈擎。
多病文園苦消渇，煮泉瀹茗正須卿。
山居四詠·竹枕
作者：李綱
朝代：宋

此君勁節傲風霜，髙臥尤宜逐客牀。
雅製頗同琴可薦，瑩膚端與玉爭涼。
欲憑幻境成佳夢，故使通中貯祕方。
富貴功名本何有，覺來猶未熟黄粱。
山居四詠·紙帳
作者：李綱
朝代：宋

潔如白疊軟於氈，縠浪龜紋細結聯。
雅稱獨欹班竹枕，最宜深炷紫沉煙。
斜風細雨吳綾暖，萬草千花蜀錦鮮。
何似禪房褚夫子，日髙覆幬擁衾眠。
山居四適·烹茶
作者：李綱
朝代：宋

安眠飽食更何求，只欠雲腴茗一甌。
龍鳳不須誇北苑，槍旗且與試中州。
山居四適·焚香
作者：李綱
朝代：宋

假榻禪房夜寂然，瓦爐石餅爇龍涎。
霏微縹緲根塵際，吸引方知鼻觀圓。
山居四適·讀書
作者：李綱
朝代：宋

平生長作蠧書蟫，老去猶資慰我心。
毎到古人名節處，慨然掩卷一沉吟。
山居四適·酌酒
作者：李綱
朝代：宋

山禽喚覺不成眠，興若長鯨吸百川。
滿酌甆甌當金盞，陶然便作酒中仙。
山居遣興四首·其一
作者：李綱
朝代：宋

偶向忙時乞得身，山居岑寂絕比鄰。
雀羅可設門無客，酒盞頻傾句有神。
隱背時煩木童子，伴眠猶有竹夫人。
蒼生未定郊多壘，敢向長沮與問津。
山居遣興四首·其三
作者：李綱
朝代：宋

秋杪幽居分外清，傍簷鳥雀自和鳴。
過時黄菊渾無賴，入眼青山獨有情。
酒後暈紅潮玉頰，吟餘儿杖殷金聲。
前村野老能棋戰，時與呼來對一枰。
山居遣興四首·其二
作者：李綱
朝代：宋

三黜先生髪半華，但將筆墨作生涯。
已知晏食能勝肉，更覺安行可當車。
月好只愁無竹葉，風來自與掃巖花。
江邊盜賊休窺伺，不是宣和宰相家。
山居遣興四首·其四
作者：李綱
朝代：宋

沉陰天色半含情，小院重門晝掩扃。
一枕睡餘香未散，三甌茶後酒初醒。
山雲舒卷閒中看，竹雨蕭疏静處聽。
愁寂最憐霜後菊，案頭亁死有微馨。
山月驛聞子規次韻
作者：李綱
朝代：宋

春枕夢回孤館悄，世故縈心愁不了。
山深夜閑子規啼，殘月滿窗天未曉。
山藥
作者：李綱
朝代：宋

山家爲我斸青冥，養就仙芝指掌明。
風味自應殊紫芋，功名初不减黄精。
藤盤欲薦冰霜質，石鼎先聞風雨聲。
辟糓留侯正歸去，淡然悠久見交情。
岳陽樓三首·其一
作者：李綱
朝代：宋

縹緲層樓俯洞庭，湖光霽色兩澄明。
氣蒸雲夢浮天白，水合瀟湘到底清。
去櫂來檣雲共影，斷鴻孤鶩笛連聲。
望中更覺君山小，一點青螺鏡面平。
岳陽樓三首·其三
作者：李綱
朝代：宋

常誦飛龍邅洞庭，登樓況復把騷經。
瑠璃萬頃天同碧，翠黛一螺山更青。
白鳥風髙方倦翮，蒼鷹冬暖正舒翎。
客愁欲作長鯨吸，却笑三閭只獨醒。
岳陽樓三首·其二
作者：李綱
朝代：宋

翛然多難偶存身，又到蒼茫楚澤濱。
鼓舞魚龍張樂地，佩紉蘭茝獨醒人。
涉江哀郢空回首，極目傷心欲向春。
鼓枻寅緣傍枯葦，故應漁父尚垂綸。
崇安令朱邈公達送示武夷圖因成絕句
作者：李綱
朝代：宋

秀氣蜿蜒作武夷，巖巒窈窕白雲飛。
再遊未盡平生興，六幅生綃畫得歸。
崇安宰見示武夷山圖記
作者：李綱
朝代：宋

征軒欲作武夷遊，先借圖經次第求。
須信神仙真窟宅，故令峰岫巧雕鎪。
四時花木千巖秀，一水波瀾九曲流。
明日泛舟山下去，按圖細細問蹤由。
崇陽道中作四首·其一
作者：李綱
朝代：宋

我行江南春，初見農事作。
及兹旅湖外，秋稻半已穫。
隔林聞晚舂，藁秸積籬落。
童稚亦熙熙，田家有餘樂。
崇陽道中作四首·其三
作者：李綱
朝代：宋

承平無事久，萬里盡農桑。
誰使干戈起，坐令民物瘡。
關河成阻絕，京洛亦淒涼。
尚喜江湖外，斯民遊樂康。
崇陽道中作四首·其二
作者：李綱
朝代：宋

溪清石齒齒，山遠木蒼蒼。
落日煙景暮，西風粳稻香。
茂林歸鳥雀，平隰下牛羊。
月露浩如洗，淒然欲結霜。
崇陽道中作四首·其四
作者：李綱
朝代：宋

連年兵甲興，猶幸東南稔。
食足無叛民，閭里得安枕。
傳聞江淮間，蝗旱今猶甚。
努力事燮調，未寒心已凛。
嶠南僧罕遵戒律况向上事獨琮師隱居湖巖絕不至城市超然拔俗聞余來策杖見過與語可人知爲飽參衲子也詢其所見蓋嘗從長蘆了遊了居長蘆聚徒至千五百衆道價籍甚江淮間余雖不之識然聲氣相合心期自親嘗辱貽問今見琮益知了之門風孤峻真楷老兒孫也退處天台琮將浮海訪之因賦詩贈琮且簡了公異時得歸决須相随於石橋側可以握手一笑梁谿居士云
作者：李綱
朝代：宋

萬里謫官來海嶠，眼中衲子見絕少。
方袍圓頂動成羣，與俗不同秪其表。
琮師乃是雷陽人，徧歷叢林參學飽。
歸來卜築瘴海濱，十里湖光巖洞小。
深居不復踏城市，宴坐惟知侣猿鳥。
惠然過我意良勤，野鶴孤雲自輕矯。
風姿已含蔬筍氣，語論更將藤葛繞。
黄茅深處見松筠，使我囷箱欲傾倒。
爲親聊復戀幽棲，訪舊終須乘漭渺。
煩師飛錫過天台，爲問了公何法了。
巖桂
作者：李綱
朝代：宋

閩山氣候真不常，浪蘂浮花渾欲狂。
團團巖桂著春雨，擢秀不待秋風凉。
微舒嫩葉玉剪碧，巧綴碎顆金排黄。
木如犀理自堅緻，噴作十里旃檀香。
沙陽滿眼皆此樹，安得白露零清商。
芳根端可伴真隱，他日移植梁谿傍。
巖桂二首·其一
作者：李綱
朝代：宋

汲水養巖桂，最憐風露香。
黄花金瑣碎，碧葉玉光鋩。
却憶七閩路，有懷中隱堂。
相看久不厭，氣味自難忘。
巖桂二首·其二
作者：李綱
朝代：宋

遠地見佳木，依然如故人。
難當襌客意，爲折數枝新。
自耐風霜早，不慚蘭蕙春。
慇懃置瓶水，寂寞伴閑身。
巖桂再開尤盛汲水飬之其香滿室墮蘂几案間燦然可愛嗅玩因爲賦小詩
作者：李綱
朝代：宋

桂華十里凌霜空，再開愈覺秋光濃。
幽人贈我不知數，芬馥飄滿禪房中。
蔌蔌風枝墮煙蘂，璀燦金英霑案几。
不須掃去任飄零，從使清香在毫紙。
巖石村店有石泉梅橘幽雅可愛
作者：李綱
朝代：宋

巖下鳴泉淅瀝飛，誰知山店亦幽奇。
已過野橘分金日，未見寒梅噴雪時。
旋洗雲秔炊白玉，自挑霜菔縷青絲。
慇懃賦詠留巖石，他日重來覓舊詩。
幔亭峰
作者：李綱
朝代：宋

燕罷虹橋絕世氛，曾孫誰見武夷君。
更無裀幕空中舉，時有笙竽静處聞。
猿鳥夜啼千嶂月，松篁寒鎖一溪雲。
洞天杳杳知何處，翠石蒼崖日欲曛。
平津晚望
作者：李綱
朝代：宋

春入沙陽花滿林，七峰倒影碧沈沈。
饑鳶掠水盤旋久，戲鴨浮溪演漾深。
風景只添流落恨，烟光遥鎖别離心。
浙西三月無消息，始信家書抵萬金。
平津閣望雨
作者：李綱
朝代：宋

平津景物晚依依，正是梅黄麥秀時。
雲氣遮山來驟雨，水痕侵石漲湍谿。
蒹葭带渚披離葉，松柏連山鼓舞枝。
遷客不堪流落恨，憑髙北望意凄洏。
平津閤晚雨
作者：李綱
朝代：宋

暮雨带風急，春雲亂眼低。
凄凉倚虛閤，湍激瞰回溪。
煙遠桃花浪，山寒錦障泥。
江鄉何處是，天闊望中迷。
庚戌正月一日遊都嶠山留五絕句栖真觀中·其一
作者：李綱
朝代：宋

元日尋真到洞天，溪邊春色已嫣然。
落花流水人間去，誰道桃源不是仙。
庚戌正月一日遊都嶠山留五絕句栖真觀中·其三
作者：李綱
朝代：宋

遠目增明都嶠山，丹梯况得遂躋攀。
乃知猿鶴真心在，乘服軒裳秪强顔。
庚戌正月一日遊都嶠山留五絕句栖真觀中·其二
作者：李綱
朝代：宋

松嶺雲峰步步佳，芒鞋竹杖極幽遐。
使君不得同清賞，正恐山將翠幕遮。
庚戌正月一日遊都嶠山留五絕句栖真觀中·其五
作者：李綱
朝代：宋

石磴盤紆木蒨葱，捫羅獨上最髙峰。
白雲深處時回首，千里江山指顧中。
庚戌正月一日遊都嶠山留五絕句栖真觀中·其四
作者：李綱
朝代：宋

疊嶪髙巖聳八峰，雲間紫翠鬱相重。
故應洞穴通勾漏，更愛林巒接大容。
庭中酴醾盛開二甥以詩來戲和其韻
作者：李綱
朝代：宋

栽培初不棄葑菲，桃李無言下自蹊。
試營小圃供幽奇，野趣獨與閑相宜。
邇來落葉子滿枝，新花璨發歸酴醾。
濛濛烟雨濕冰姿，湯泉乍洗温柔肌。
玉人胡爲在軒墀，態濃意遠芬蘭芝。
月華萬里來清輝，照耀光彩通屏帷。
青雲宛轉蟠素螭，髙架上與飛甍齊。
客來花下同圍棋，對花不怕輸吟詩。
帝鄉富貴未可幾，淵明之語真良規。
一杯相屬慎勿辭，我方餔糟啜其醨。
醉中不省今何時，胸次洞達元無疵。
山林正好相娱嬉，朝廷漸有中興期。
羲和鞭日不肯遲，海水清淺蓬萊池。
飛花雪落白玉巵，起舞鶴氅風前披。
建溪再得雪鄉人以爲宜茶
作者：李綱
朝代：宋

閩嶺今冬雪再華，清寒芳潤最宜茶。
泛甌欲鬭千金價，著樹先開六出花。
圭璧自須呈瑞質，旗槍未肯放靈芽。
傳聞龍餅先春貢，已到鈞天玉帝家。
建炎行
作者：李綱
朝代：宋

金寇初犯闕，太歲在丙午。
殊恩擢樞廷，愧乏涓埃補。
兩河未奠枕，杖鉞出宣撫。
乞身緣謗讒，竄謫旅湘溆。
明年丁未夏，被命尹天府。
頗聞環京畿，四面盡豺虎。
金湯雖可恃，憂在人不禦。
見危思致命，入援裒義旅。
旌麾亘江湄，畏景觸隆暑。
忽傳元帥檄，果有城破語。
鑾輿幸沙漠，妃后辭禁籞。
皇孫與帝子，取索及稚乳。
禮文包旂裳，樂器載筍簴。
金繒罄公私，技巧到機杼。
空餘宗廟存，無復薦簋簠。
凄凉蒼龍闕，寂寞玉華廡。
疇能供衘粟，誰與獻肥羜。
無從執羈靮，安得生翅羽。
號慟絕復蘇，灑淚作翻雨。
繼聞宣赦書，寶位居九五。
神明有依歸，率土盡呼舞。
皆言湯武姿，勇智天所與。
向來使賊營，英氣讋驕虜。
建牙出危城，帝命纉鴻緒。
不然艱難中，何以脫猰貐。
兹讎不戴天，兄弟及父母。
嘗膽思報吳，枕戈懲在莒。
齊侯何足稱，句踐不須數。
周漢獲再興，宣光定神武。
願言覲行在，玉色親黻黼。
丹誠遂披陳，秘策得宣吐。
謀身雖拙計，許國心獨苦。
片言儻有合，丐骨歸壠畝。
飛帆過金陵，鼓柁適淮浦。
遥傳告大廷，命相比申甫。
顧兹斗筲器，何以動堯禹。
深惟特達知，感慨激肺腑。
如何日月光，可以螢爝助。
舍舟行汴堤，驅車赴延佇。
傷心兵火餘，民物亦凋痩。
中使乘馹來，茶藥寵賜予。
拜恩丘山重，坐使瘵癘愈。
行行近南都，戈甲震金鼓。
將佐迎路傍，往往多舊部。
冠蓋如雲屯，賜燕金果圃。
謝免徑造朝，淚落濕殿礎。
初稱宗社危，天地同憤怒。
次陳國多難，實啓中興主。
末言樗散材，初不堪梁柱。
鼎顛將覆餗，棟橈必傾宇。
況兹扶顛危，正賴肱與股。
大舜舉臯陶，小白相仲父。
耕莘與釣渭，端不乏伊吕。
惟當愽詢訪，考慎作心膂。
封章屢懇辭，帝曰莫如女。
往作礪與舟，不復容傴僂。
叩額宸扆前，臣敢論僞楚。
易姓建大號，厥罪在砧斧。
奈何坐廟堂，乃與臣等伍。
更效老獵師，十事聽裁處。
天子亮精誠，一一皆可許。
因陳禦戎策，用此敢予侮。
河外須救援，屏蔽資捍拒。
問誰可驅策，因薦亮與所。
京師當一到，九廟陳鼎俎。
却爲巡幸計，不可去中宇。
南陽光武興，形勢亦險阻。
西通關陜區，東與江淮距。
三巴及嶺海，寶貨可運取。
據要争權衡，黠虜謀必沮。
募兵益貔貅，買馬增牧圉。
號令新幟旗，仗械飭干櫓。
軍容久不振，整頓就規矩。
潢池盜弄兵，羣惡相嘯聚。
偏師命剪除，快若貓捕鼠。
餘寇悉款降，分隸歸籍簿。
蒐裒將帥材，賞罰頗有序。
經營年歲間，庶可事大舉。
滅敵還兩宮，雪恥示千古。
却隆太平基，不愧宗與祖。
豈知肘腋間，乃有椒蘭妬。
含沙初射影，聚毒陰中蠱。
規模欲破碎，謀議漸齟齬。
固知骾峭姿，自不敵媚嫵。
恨無回天力，剔此木中蠧。
安能破銅山，但志燃郿塢。
時危敢尸禄，抗疏願引去。
涕泗對冕旒，非不戀軒宁。
君臣以義合，無使赭舂杵。
帝度不可留，乃聽上印組。
扁舟返東吳，却理梁谿櫓。
多言更萋菲，貝錦成罪罟。
尚荷皇天慈，薄譴居鄂渚。
我來雪霏霏，及此歲將暮。
崎嶇山谷間，避寇如避弩。
行盡江南山，始踏湖北土。
風煙愁浩蕩，鴻鴈拆儔侣。
沉吟白雲飛，悵望黄鶴翥。
晴川俯漢陽，葭菼滿鸚鵡。
家山渺安在，幽夢到别墅。
三年再謫官，繚絡萬里路。
浮遊幻境中，塵跡歎仰俯。
翠華尚蒙塵，吾敢念門户。
但嗟機會失，事勢契先誤。
今年寇益横，春夏蹂京輔。
萬騎略秦關，餘毒被陳汝。
五陵氣葱葱，中原鬰膴膴。
棄置不復論，彌望皆莽鹵。
旌旃滿江淮，寇鈔連齊魯。
六飛竟何從，秋晚尚江滸。
何時包干戈，禮瑞奠璜琥。
斯民安田疇，餘穀棲廩庾。
四方道路通，舟車走商賈。
吁嗟乎蒼天，乃爾艱國步。
譬猶大厦傾，著力事撐柱。
居然聽頽覆，此身何所措。
又如抱羸瘵，邪氣久已痼。
不能親藥石，乃復甘粔籹。
膏肓骨髓間，性命若絲縷。
安得和緩徒，舉手爲摩拊。
馴致海宇康，蒼生有環堵。
弋陽道中
作者：李綱
朝代：宋

南去北來皆歲暮，流年苒苒過光陰。
江南須信風煙好，浙右方虞寇盗深。
雲外山深横筆格，月中灘響疊琴心。
臥龍三顧今寥落，抱膝空爲梁甫吟。
張南仲置酒心淵堂值雨
作者：李綱
朝代：宋

自别西湖日置懷，却因謫宦得重來。
雲深不見孤山寺，風急難乘搖碧齋。
未放幽情窮水石，且將離恨泥樽罍。
勝遊須徧山南北，何日晴天爲一開。
張子公以圓鑑見寄作詩報之
作者：李綱
朝代：宋

我觀大圓鑑，瑩澈靡瑕垢。
清光溢寒蟾，碧井窺古甃。
冰池絕埃塵，玉璧無肉好。
不知何年鑄，款識雜篆籕。
冷然照肝膽，况燭須眉秀。
英英張公子，輟贈意獨厚。
使我正衣冠，更以别妍陋。
嗟予罹百憂，半世困馳驟。
蒼浪齒髪衰，已覺成老醜。
幸兹置寛閑，閉户念往咎。
冠欹與珮落，顛倒散襟袖。
平生遭謗讒，白黑坐分剖。
逝將杜德機，漸可塞智竇。
豈徒齊美惡，端欲一昏晝。
鑑焉何所施，無乃虚授受。
聊持戲鳳匣，藏此蟠螭紐。
精光祕不露，猶使魑魅走。
詎逃鸚鵡形，時作蛟龍吼。
君看方寸間，此物誰蔽覆。
靈臺湛虚明，廣博含宇宙。
纖毫莫凝結，萬象悉籠囿。
寧隨古今移，不逐面目皺。
人人各具足，一一謝雕鏤。
無塵安用拂，表裏自通透。
諸佛亦何爲，四智此爲首。
祖師持出遊，法器久已就。
那將清浄眼，更入煩惱蔀。
隨緣夢幻中，坐閲蠻觸鬭。
本來妙明心，一念證無漏。
持此還寄君，試問承當否。
張子公再得湖倅因書寄之
作者：李綱
朝代：宋

吳興别去久飄蓬，清夢時遊苕霅中。
十里荷開生色畫，四圍波泛水晶宫。
喜君再擁朱轓貳，顧我今成白髪翁。
儻幸寛恩聽歸去，定須相訪五湖東。
張次東中奉挽詞三首·其一
作者：李綱
朝代：宋

賈父褰帷日，于公駟馬門。
十年持使節，兩郡擁朱轓。
無復功名會，空餘氣槩存。
凄涼九原路，楚些與招魂。
張次東中奉挽詞三首·其三
作者：李綱
朝代：宋

南國多奇士，如公豈易求。
才髙雖擅譽，命阨未封侯。
故宅風烟慘，新阡松桂幽。
遥傳一掬淚，爲灑暮江頭。
張次東中奉挽詞三首·其二
作者：李綱
朝代：宋

寓意樽中渌，陶然得此生。
孔融真好客，阮籍自忘形。
議論千夫屈，風流一坐傾。
傷心将玉樹，寂寞閟佳城。
張氏二甥寄詩可喜賦此篇以贈之
作者：李綱
朝代：宋

每見吾甥學不休，信知積善有源流。
驊騮汗血爲駒日，松柏凌霜出地秋。
努力年華成宅相，著鞭髙躍破煙樓。
渭陽正續離騷賦，頻寄詩來慰客愁。
張甥賦碧桃次其韻
作者：李綱
朝代：宋

未許濃華獨占春，故将淺碧鬭清新。
冰肌綽約疑姑射，玉質丰容似太真。
不與天香緣底事，秪應國色已無倫。
慇勤池上親培植，從此芬芳冠七閩。
彭蠡
作者：李綱
朝代：宋

神禹治水江爲最，邐迤逶蛇鍾作滙。
泓澄不獨陽鳥居，浩蕩端使羣川會。
羣川已會江不湍，朝宗到海東南安。
烟收雲歛望不盡，眼界始知天宇寛。
世傳揚瀾并左蠡，無風白浪如山起。
我今謫官此中行，何事恬然風浪止。
陽侯也自可憐生，不學世人皆世情。
好風已借一帆便，霽色更增雙眼明。
晚來畫舸鳴六櫓，超忽千山如脫兔。
波心突兀見星宫，雲際峥嶸望廬阜。
世間此景良不多，洞庭三峽真么麽。
共浮大白期一醉，對此不飲當如何。
往復詩多用佛語再次前韻示仲輔
作者：李綱
朝代：宋

遠涉異域求金仙，豈知不離方寸間。
此門悟入真捷徑，安用困苦棲窮山。
憑君試灼一炷艾，能已千痾寧四大。
病根若悟本來空，是則名爲觀自在。
平生見盡學道人，舍妄求真不識真。
指端明月休錯認，衣裏寶珠元不貧。
巍巍蕩蕩如山阜，長與君俱君見否。
仁者自生分别心，斷際何嘗有前後。
往返踰萬里首尾涉五年幸無驚憂歸次貴溪仙巖新罹寇盜焚蕩孑然始見兵火之跡感愴有作二首·其一
作者：李綱
朝代：宋

夢裏幽人獨往來，僊巖依舊碧崔嵬。
傷心二百載涵養，極望皆成瓦礫堆。
往返踰萬里首尾涉五年幸無驚憂歸次貴溪仙巖新罹寇盜焚蕩孑然始見兵火之跡感愴有作二首·其二
作者：李綱
朝代：宋

遼海歸來丁令威，山川雖是事多非。
衣冠南渡奔崩極，始信六朝猶足依。
後重九半月菊始開因思東坡言菊花開日即重陽取酒爲之一醉遂和淵明已酉歲九月九日之作
作者：李綱
朝代：宋

地偏菊開晚，乃在秋冬交。
霜中色艷艷，肯逐蓬艾凋。
感此節物殊，爲爾再登髙。
玉觴泛金英，舉酒望層霄。
雲氣有佳色，此豈瞪發勞。
世態互陵滅，冰炭方凝焦。
不如醉後眠，意味真陶陶。
何論飲而壽，且以樂此朝。
得了翁書并寄石芝云其味初淡中苦已而發甘鮮有此味者感而賦詩
作者：李綱
朝代：宋

海日氣射蒼崖根，石上生枝乾蘚文。
構梯採掇資好事，中有至味難爲言。
豈惟食淡兼攻苦，嚼蠟茹荼多欲吐。
清甘徐發齒頰間，潄以寒泉如飲乳。
幽人贈我意已深，一掬可比千黄金。
世間此味知者鮮，往往既吐還追尋。
我欲持之獻君子，自古至言多逆耳。
願於苦處辨忠良，若待迴甘真晚矣。
得報以謫降官不許同處一州自鄂渚移居澧陽有感
作者：李綱
朝代：宋

萍漂梗泛又遷居，歎息謀身術已疏。
願訪湘妃遺珮浦，試追漢傳弔纍書。
干戈滿眼傷羣盜，松梓連雲念故廬。
澤畔行吟覺憔悴，前身疑是楚三閭。
得家信報淮南飛蝗渡江入浙歲事殊可憂感而賦詩
作者：李綱
朝代：宋

聞說飛蝗起自淮，勢如風雨渡江來。
我家歲事何須慮，只恐人言不是災。
得家信報避寇海陵
作者：李綱
朝代：宋

怪底燈花夜夜紅，朝來家問始相通。
田園已在危疑際，骨肉幸安飄泊中。
子美無家尋弟妹，淵明有酒引兒童。
我今已勝少陵老，稚子候門淮水東。
得家書報長子儀之房下得孫男殊慰老懷時在雷州著易傳適至震卦因名之曰震孫以詩寄儀之
作者：李綱
朝代：宋

天涯遠報茁瓊枝，共說鵷雛骨相奇。
鼻祖從來種桃李，耳孫自合産蘭芝。
洊雷名震因觀易，他日趨庭使學詩。
無復區區如爾父，定須了了勝吾兒。
書來可想開懷抱，老去何因與弄持。
素有龐翁攜隱志，未應孤負鹿門期。
得梁谿家問足慰遠懷因和淵明答龐參軍之作
作者：李綱
朝代：宋

剝啄叩門，梁谿有書。
發函讀之，遠懷以娛。
長少童稚，咸安其居。
森然滿前，如返我廬。
一書可寶，萬金非珍。
契闊寤歎，乃兹相親。
鵲不吾欺，鳴以告人。
載詢僕夫，以及其鄰。
嗟我諸季，鷄鳴孜孜。
左圖右書，中心好之。
山川修阻，貽我以詩。
三復佳句，實慰所思。
翩翩鴻鴈，暫聚亟分。
豈無他人，非我所欣。
清宵步月，白日看雲。
無遐邇心，好音數聞。
昔我之來，鶗鴂將鳴。
今也歲晏，霜露載零。
言念沙漠，有懷玉京。
終夕不寐，羣生未寧。
悵望東吳，慨臨西風。
願化獨鶴，烟霄可冲。
敬慎威儀，惟以令終。
黄髪爲期，其愛爾躬。
得梁谿家書報黄氏女生外孫
作者：李綱
朝代：宋

怪底朝來鵲噪門，家書遠報女生孫。
須知鍾慶由先德，故使遺芳衍後昆。
肌骨遥憐凝玉雪，風光自與茁蘭蓀。
何時歸去親懷抱，華髪襃衣更覺尊。
得梁谿書寄諸弟二首·其一
作者：李綱
朝代：宋

一紙書來抵萬金，天涯慰我念家心。
只今王室猶如此，回首東吳涕作霖。
得梁谿書寄諸弟二首·其二
作者：李綱
朝代：宋

荔子初丹色半青，玉膚未滿已芳馨。
欲題書後三千顆，須待煙林燦若星。
得諸季書報薛克寅范茂載胡仲儼皆物故感愴有作
作者：李綱
朝代：宋

新故繼凋喪，初非因荷戈。
波驚川閱水，霜早葉辭柯。
世上故人少，錄中新鬼多。
浮生端若此，傷感意如何。
從人於柳木得芝一本面徑尺餘體圓而欹正類荷葉惜其生於僻遠不得與奏牘爲賦此詩
作者：李綱
朝代：宋

草木何爲亦發祥，靈芝三秀向沙陽。
成叢已茁枯梅上，盈尺還生臥柳傍。
葉若圓荷方瀉露，色如紫椹更飄香。
惜哉地去長安遠，不使公卿草賀章。
從志宏求芭蕉
作者：李綱
朝代：宋

小圃初宜夏，靈蕉日日新。
輕風搖鳯尾，疏雨濕青巾。
結蔭留嘉客，移根許散人。
軒中拙居士，默對欲觀身。
從鄧季明求菊花
作者：李綱
朝代：宋

樂全治幽圃，種花如種田。
秋來菊有花，亦復爭芳姸。
璀璨碧玉蕾，散作黄金錢。
風靜香自遠，露寒色爭鮮。
乃知萬物性，皆欲全其天。
九日忽已近，淵明思悠然。
願移東籬下，植此西軒前。
我有一壺酒，泛之可延年。
不嫌盤筯薄，同作飲中仙。
御書草聖千文贊
作者：李綱
朝代：宋

伏羲畫卦，人文以成。
書契之作，以代結繩。
篆籕而降，秦隸乃興。
規摹楷法，有真有行。
衆妙且美，萃于兹草。
疇克工之，心悟筆到。
芝靖羲獻，主盟此道。
自昔英主，鮮不自好。
惟漢光武，投戈講藝。
有唐太宗，筆蹟奇秘。
底綏大業，實資勇智。
游戲翰墨，乃其餘亊。
於穆天子，允武允文。
武定禍亂，文該典墳。
萬機之餘，縱筆怡神。
作此草聖，前無古人。
人亦有言，心正筆正。
妙哉心畫，本乎湖静。
銀鈎鐵紐，蟠屈剛勁。
雲漢昭回，奎璧輝映。
如鳥行沙，如蟲蝕木。
鸞鵠停峙，龍蛇起陸。
飛電繞樞，垂虹飲谷。
千變萬態，盪耀心目。
一人之貴，猶或勤斯。
咨爾多士，胡可怠而。
學問積躬，功名濟時。
其則不遠，瞻之仰之。
載摹宸翰，勒之嘉石。
龕于殿陰，如魯屋壁。
天威在望，得所矜式。
微臣作贊，垂示無極。
循州道中作
作者：李綱
朝代：宋

嶺海經行涉兩年，籃輿觸熱道龍川。
只愁青草黄茅瘴，敢意好風佳月天。
山頂濛濛遮薄霧，江心跕跕墮飛鳶。
勞生往返何爲者，歸去躬耕負郭田。
循梅道中遣人如江南走筆寄諸季十首·其一
作者：李綱
朝代：宋

弟有青雲志，兄今白髪翁。
斷鴻飛嶠北，歸鶴自遼東。
鯨海扁舟過，煙嵐一笑空。
衰顔雖已老，尚有渥丹紅。
循梅道中遣人如江南走筆寄諸季十首·其一〇
作者：李綱
朝代：宋

江表難久客，沙陽可暫安。
舊諳魚稻美，頗得士民歡。
騏驥已衰病，鶺鴒方急難。
爲携雛稚輩，早下建溪灘。
循梅道中遣人如江南走筆寄諸季十首·其七
作者：李綱
朝代：宋

常笑晉南渡，區區營一隅。
近傳胡騎擾，未覺古人迂。
談笑北支勒，指麾西破苻。
凄凉王謝後，繼踵豈真無。
循梅道中遣人如江南走筆寄諸季十首·其三
作者：李綱
朝代：宋

人傳吳會破，虜向福山歸。
松梓定安穩，池臺今是非。
傷心懷故老，流淚落征衣。
目斷滄波上，龍舟翠蓋飛。
循梅道中遣人如江南走筆寄諸季十首·其九
作者：李綱
朝代：宋

觸熱冒氛癘，懷家思弟昆。
早行青嶂月，夜泊綠林村。
且喜江南近，休將塞北論。
憑髙望吳越，黯黯更銷魂。
循梅道中遣人如江南走筆寄諸季十首·其二
作者：李綱
朝代：宋

海外歸來客，天涯老病身。
卷開愁細字，冠側倩傍人。
久矣鴛鸞絕，優哉麋鹿親。
尤堪澆美酒，醉裏發天真。
循梅道中遣人如江南走筆寄諸季十首·其五
作者：李綱
朝代：宋

寂默維摩病，誰參不二門。
應緣聊遣化，問疾欲忘言。
斷取妙喜國，同遊祗樹園。
甚深須獨悟，勿爲衆人論。
循梅道中遣人如江南走筆寄諸季十首·其八
作者：李綱
朝代：宋

毎訝杜陵老，賦詩多旅愁。
只今萍梗跡，自乏稻梁謀。
火氣已徂暑，金風將動秋。
相從攻苦淡，一解萬端憂。
循梅道中遣人如江南走筆寄諸季十首·其六
作者：李綱
朝代：宋

虜騎滋南牧，于今大將誰。
樓船泛溟渤，哀詔問瘡痍。
沙漠深鑾輅，江湖震鼓鼙。
遠方惟嶺嶠，耕鑿自熙熙。
循梅道中遣人如江南走筆寄諸季十首·其四
作者：李綱
朝代：宋

契闊三年久，驚憂一夢新。
江鄉漂寓客，海嶠得歸人。
風雨對床夜，詩書開帳晨。
速宜尋舊約，一醉萬家春。
德安食枇杷
作者：李綱
朝代：宋

故人餉盧橘，煙雨江上村。
芳津流齒頰，核細肌豐温。
誰爲黄金彈，偏宜白玉樽。
返源旋味處，寂寞自無言。
志宏以墨戲見遺并貺古風次韻答之且歸其畫
作者：李綱
朝代：宋

老坡墨戲吾最許，雨葉風枝無點上。
幽懷寄此管城穎，妙質森然會稽楮。
要須胸次竹先成，故使落筆前無古。
披圖但愛凌雲姿，作贊愧乏驚人語。
嗟予迂闊與世疏，酷嗜栽培如老圃。
築園會與種千竿，開國便勝封萬户。
遺予此畫意已勤，奪人之好道所禦。
封題依舊送書房，得畫何如得竹愈。
志宏以家所生新芝遺予并以詩來次韻報之
作者：李綱
朝代：宋

紫芝多産白玉峰，服食益壽增明聰。
人間採茹未易得，悵望古曲來悲風。
那知遠謫見奇物，子家端是慶所鍾。
煌煌三秀豈難並，玉榦雲葉方成叢。
嘉祥美瑞不自惜，掇以遺我誠由中。
甘芳勝菌滑勝乳，能殺三尸驅九蟲。
童顔瞭視駐可久，墮髪落齒生應重。
嗟予迂疏與世闊，得食此物誰之功。
商山儻可追四皓，淮南安用尋八公。
驂鸞控鶴吾未暇，千里白雲聊與同。
志宏以牡丹酴醿見遺戲呼牡丹爲道州長且許時餉酴醿作二詩以報之·牡丹
作者：李綱
朝代：宋

我昔驅車遊洛陽，正值名圃開花王。
嫣然萬本鬭妍媚，彫檻綽約羅紅粧。
風枝似響湘浦珮，露苞如浴驪山湯。
乍驚照眼國色好，更覺撲鼻春風香。
鞓紅檀點玉版白，細葉次第舒幽房。
玉奴纖指尚餘捻，鶴翎坐恐隨風翔。
就中品格最奇特，共許魏紫并姚黄。
千金不惜買一醉，少年渾欲花底狂。
歸來試作牡丹譜，未服秉筆惟歐陽。
自從遊宦多感傷，况此遠謫閩山傍。
諦觀世味如嚼蠟，惜花未免猶膏肓。
亦知春色到庭户，不見此花如未嘗。
子於何處得一本，贈我意厚誠難忘。
戲言劍浦此爲最，聊試呼作道州長。
化工彫刻無厚薄，地氣培植非其鄉。
雖云單葉不入品，無那富艷踰羣芳。
願言愛惜勿嘲誚，且醉玉斝酬韶光。
志宏以牡丹酴醿見遺戲呼牡丹爲道州長且許時餉酴醿作二詩以報之·酴醿
作者：李綱
朝代：宋

殘陰未許春光洩，噴作沙陽三尺雪。
摧傷花卉盡枯槎，惟有酴醿寒更茁。
幽人早起傍園林，獨喜枝頭瓊蘂綴。
應憐逐客正凄凉，折贈殷勤慰愁絕。
清香馥郁坐中飄，汲水養之殊未歇。
和煙带露愈芬芳，更許幽叢時爲擷。
愁霖連日作輕寒，寂寂禪扉方晝閉。
春風駘蕩好幽尋，安得連拳掛雌霓。
志宏供筍以詩報之
作者：李綱
朝代：宋

琅玕爲竹鐵爲鞭，長就新萌本類拳。
味旨不須甜說蜜，膚腴更覺軟勝綿。
錦䙀與脫重重縛，玉版來參的的禪。
知子供予端有意，欲教蔬食學神仙。
志宏供芍藥且以詩來再賦前韻
作者：李綱
朝代：宋

誰道心閑緣地僻，夢裏何嘗有空色。
小窗一枕覺來時，燕語鶯啼春寂寂。
忽思春盡芍藥開，賦詩試與幽人覓。
短篇纔去花已來，却愧詩詞太狂直。
嫣然數朵玉樓春，何似江南穪落墨。
志宏得碧字以詩來次其韻
作者：李綱
朝代：宋

明月照清溪，影落千尋碧。
輕風皺微瀾，蕩漾搖金色。
相攜理桂檝，及此萬籟寂。
天空露氣寒，棲鳥正縮瑟。
何人起秋思，數弄月中笛。
坐使遷客情，悽然感去國。
清遊得英俊，勝賞飽泉石。
豈殊在吾家，親戚欬於側。
賦詩各言懷，險韻對勍敵。
歸來氣未衰，開匣看三尺。
志宏復有詩來再賦兩篇爲報念其往復之無已也故寓意卒章以止之·其一
作者：李綱
朝代：宋

平生愛竹端自許，欲種千竿滿吾土。
豈知好物不須多，只費東坡數番楮。
酒酣弄筆寫寒姿，一洗丹青空萬古。
我今觀畫已蕭然，矧對吟風如共語。
淵明荒徑便抛官，仲子辭官歸灌圃。
終年端坐飽太倉，更欲此君長傍户。
亦知兩者固難兼，無那幽懷終不禦。
縱教富貴欲何爲，不若歸來栽竹愈。
志宏復有詩來再賦兩篇爲報念其往復之無已也故寓意卒章以止之·其二
作者：李綱
朝代：宋

數君妙質來何許，生氣森森如得土。
依然對此未忘情，亦欲懷之恨無楮。
宿枝新葉自清妍，蠧拳枯折尤奇古。
已將金玉照雙眸，更得珠璣編好語。
男兒學古貴根源，餘力遊兹文翰圃。
沈思六藝見同歸，縱覽百家知異户。
浩然養氣塞天淵，沛若江河知孰禦。
却憐彫斵愁肺肝，但莫苦吟當自愈。
志宏復示秋意五篇次韻和之·其一
作者：李綱
朝代：宋

秋風到枕前，策策鳴窗葦。
起看山吐月，殘夜樓明水。
皎月與我心，清淨兩無滓。
玉露滴煙霄，飄然雜桂子。
姮娥應笑人，仳離放紅蘂。
乘風遊廣寒，三十億萬里。
宫闕不勝寒，九奏感人耳。
不如且世間，浩歌書著紙。
志宏復示秋意五篇次韻和之·其三
作者：李綱
朝代：宋

秋風振迴溪，宿鷺起汀葦。
孤飛一片雪，寒影落煙水。
羽毛可爲儀，皓潔絕埃滓。
心跡兩翛然，邈若佳公子。
却棲碧山岑，瑤樹發瓊蘂。
豈知黄鵠心，一舉眇千里。
翔集太液池，彼此皆戲耳。
丹青雖善畫，爲我拂水紙。
志宏復示秋意五篇次韻和之·其二
作者：李綱
朝代：宋

秋色一夜改，白露漙蒼葦。
冠屨變淒清，如濯滄浪水。
慢膚素多汗，執熱結成滓。
振衣得新凉，儼若侍君子。
起觀庭中花，露葉耿煙蘂。
景物但可人，溪山即吾里。
浮生駒過隙，百年一瞬耳。
惟有古聖賢，髙名在毫紙。
志宏復示秋意五篇次韻和之·其五
作者：李綱
朝代：宋

秋興殊未極，秋溪可杭葦。
順流欲東行，一觀滄溟水。
洗我萬古愁，胸中瑩無滓。
又欲歸梁谿，候門有稚子。
攜幼酒盈樽，泛此東籬蘂。
躬耕復著書，茗飲追甫里。
聽子場屋聲，入我山林耳。
文字驚世人，一日傳萬紙。
志宏復示秋意五篇次韻和之·其四
作者：李綱
朝代：宋

秋風入虛堂，凄微带煙葦。
堂中拙居士，湛然如止水。
默坐觀是心，自覺無纖滓。
不知讀何經，但說舍利子。
心清聞妙香，天花散芳蘂。
含容河沙界，方寸知幾里。
神光常在目，妙響不離耳。
處處獲圓通，誰云鑽故紙。
志宏見和再次前韻·牡丹
作者：李綱
朝代：宋

半夜疏鐘來景陽，美人梳洗隨君王。
天然意態已傾國，何用苦死催嚴粧。
朱顔半酡寧著酒，玉膚自滑非臨湯。
鉛華固美豈真色，蘭麝雖馥非天香。
我觀牡丹正如此，勾欄横檻爲雕房。
乍驚神女峽中見，只恐弄玉雲間翔。
檀心點點暈深紫，金蘂簇簇搖金黄。
坐令雜花爲婢妾，解使蜂蝶成顛狂。
臨風嫋嫋更妍好，渾如舞袖踏春陽。
芳根最是洛中盛，安得千本栽砌傍。
惜花惟怕春色老，此癖誰與鍼其肓。
沙陽春晚始一見，如有異味争先嘗。
蠟封剪處持送我，念子此意何時忘。
禅關兀坐無與語，遲遲晝景方舒長。
對花把酒不知醉，醒後還復悲殊鄉。
佳篇酬和慰落寞，清麗欲與花争芳。
吟哦愈苦詩愈好，去去惜此窗前光。
志宏見和再次前韻·酴醿
作者：李綱
朝代：宋

寒過春光還漏洩，酴醿架上花如雪。
輕盈皓色訝梅開，芬馥清香勝蘭茁。
龍鬚初引翠蔓長，玉質全看素英綴。
結成幽洞自深沈，蔭此芳醪更奇絕。
銅瓶只浸兩三枝，香在根塵都不歇。
幽人贈我意已勤，却愧終朝煩採擷。
子美惟愁花欲飛，淵明自愛門常閉。
尋芳須趁春未殘，更喜晴天垂彩霓。
志宏見和西軒詩再賦前韻
作者：李綱
朝代：宋

休將內外别遊觀，一處安時在處安。
畫虎若成那類狗，牧羊已熟不須欄。
芥瓶歷歷光明現，華藏重重境界寛。
笑指庭前花樹子，爲言欲作麽生看。
志宏送千葉鶯粟走筆代簡
作者：李綱
朝代：宋

世傳鶯粟如紙花，品目不爲人所嘉。
那知亦解吐繁艷，深紅淺白凌朝霞。
一窠千葉類芍藥，傳種本自何人家。
栟櫚乞得不敢惜，長須走送聲呀呀。
杜門宴坐觀內典，方丈寂寂如毗耶。
散花侍女一笑粲，居士默然惟啜茶。
志宏送巖桂并惠長篇求予賦詩次韻答之
作者：李綱
朝代：宋

我來閩嶺值春月，坐見園林花競茁。
殷紅枝上破燕脂，嫩白稍頭開玉雪。
平生苦吟緣愛奇，對花豈忍都無詩。
愧將拙句寫天巧，但把濁酒酬春暉。
適來巖桂花尤好，亂綴黄英向青昊。
非時似欲鬭羣芳，草木無情亦相惱。
栟櫚送花來覓句，端恐梁谿得歸去。
謫官且作九年期，家在天涯那復顧。
何時萬里吹秋風，清香伴此金芙蓉。
臨風一醉百憂散，看子揮毫如彩虹。
志宏送石菖蒲乃菖陽也作此詩以戲之
作者：李綱
朝代：宋

石上菖蒲何所擬，虬然連絡龍蛇尾。
寸餘九節痩根莖，能輔五臓堅髪齒。
清泉白石養案間，璀璨芬芳誠可喜。
子於何處得此本，葉大根粗恐非是。
乞隣豈誤進菖陽，遺我還將比芹子。
物雖非是意已勤，且置盆中浸寒水。
志宏遺枯梅産芝
作者：李綱
朝代：宋

子家積慶芝自生，紫雲爲葉金爲莖。
世間美瑞子不有，分以遺我鴻毛輕。
煌煌秀色照軒檻，猶带雨露凄芳馨。
當留几案永爲好，他日煮食驅三彭。
恭聞詔書襃悼陳少陽贈官與一子恩澤賜緡錢五十萬感涕四首·其一
作者：李綱
朝代：宋

哀痛綸言灑帝章，賜金贈秩事非常。
無心聖主如天地，著意姦臣極虎狼。
忠血他年應化碧，英魂今日已生光。
先生憤懣誠昭雪，九死南遷豈自傷。
恭聞詔書襃悼陳少陽贈官與一子恩澤賜緡錢五十萬感涕四首·其三
作者：李綱
朝代：宋

屢將骾議叩楓宸，不爲承恩始愛君。
誰使崔寧論盧杞，恨無慶忌救朱雲。
死生一吷心應了，忠義千年筆有芬。
一介草茅言世務，從今不復數劉蕡。
恭聞詔書襃悼陳少陽贈官與一子恩澤賜緡錢五十萬感涕四首·其二
作者：李綱
朝代：宋

祖宗德澤在斯民，韋带精忠不乏人。
魏闕獻言開帝聽，匭函争事觸龍鱗。
血霑斧越雖因我，心在宗祊豈計身。
宿草已深難一慟，臨風空有涕霑巾。
恭聞詔書襃悼陳少陽贈官與一子恩澤賜緡錢五十萬感涕四首·其四
作者：李綱
朝代：宋

平昔初無半面交，危言幾辨蓋寛饒。
幽冥我已慚良友，忠憤君應念本朝。
故國遥看雲杳杳，新阡何處草蕭蕭。
撫孤未遂山濤志，誰繼騷人賦大招。
惜花
作者：李綱
朝代：宋

瓶水養花花已老，零落春風寒不掃。
從教几案積殘紅，尚有餘香慰衰槁。
惠州訪東坡舊隱
作者：李綱
朝代：宋

海上歸來訪老坡，依然遺跡未銷磨。
松風亭下梅花老，鶴觀峰頭喬木多。
垂世文章燦星斗，平生憂患足風波。
華堂滿龕題詩筆，人事其如天定何。
感皇恩
作者：李綱
朝代：宋

九日菊花遲，茱萸卻早。嫩蕊濃香自妍好。一簪華髮，只恐西風吹帽。細看還遍插，人忘老。千古此時，清歡多少。鐵馬臺空但荒草。旅愁如海，須把金尊銷了。暮天秋影碧，雲如掃。
感皇恩
作者：李綱
朝代：宋

西閣夜初寒，爐煙輕嫋。竹枕綢衾素屏小。片時清夢，又被木魚驚覺。半窗殘月影，天將曉。幻境去來，膠膠擾擾。追想平生髮孤笑。壯懷消散，盡付敗荷衰草。箇中還得趣，從他老。
懷季言弟并簡仲輔叔易
作者：李綱
朝代：宋

我昔謫沙溪，爾送至虎丘。
相攜觀劍池，共坐蒼崖陬。
霜寒草木衰，肅肅天地秋。
慷慨論世故，豈復知離愁。
中間謫雲安，爾病家山留。
獨與仲及叔，分攜浙江頭。
潮聲來海門，風雨助颼颼。
銀濤蹙天起，泛此一葉舟。
及玆謫武昌，爾復從我遊。
回環溪壑間，渺若雙沙鷗。
長江快清曠，廬阜探奇幽。
行盡江南山，始次湖外州。
傳聞浙郡兵，盗用官庫矛。
夜深赤白丸，殺吏起相讎。
懷家動歸心，觸熱遽還輈。
作别今幾時，此情浩難收。
塊處誰共語，把酒無與酬。
憑髙欲望遠，獨上黄鶴樓。
吳越天杳杳，風煙晚悠悠。
顧嗟禰處士，坐困鸚鵡洲。
胡虜氣方横，盗賊起如蟊。
中原腤鋒鏑，江漢屯貔貅。
爾歸議遷徙，已有定論不。
黄屋尚飄泊，吾敢懷燕休。
但願復相見，一解無窮憂。
泫然念蒼生，豈爲吾身謀。
戊申冬至日有懷諸弟時赴澧陽
作者：李綱
朝代：宋

緹室初迴律管陽，貂裘還是旅殊郷。
可堪身向三湘遠，更覺愁隨一線長。
棣蕚相思勞夢寐，郊禋成禮想旂裳。
羈臣與國同休戚，老眼猶期見治康。
戒酒
作者：李綱
朝代：宋

吾初不解飲，涓滴莫下嚥。
自從遊宦來，稍稍頗稱善。
譬猶怯懦士，習慣亦能戰。
作氣欲吞敵，賈勇乃求殿。
迂愚攖重釁，飄泊旅異縣。
懷家路迢迢，惜春花片片。
澆愁欲千鍾，燕客卑九獻。
浩如鯨吸川，無那壺浮箭。
歡然偶過量，淺狹誠易見。
噎嘔九藏翻，昏瞀兩目眩。
宿酲味尤惡，累日不欲膳。
吾生如浮漚，急景若奔電。
學道貴清虛，爲文欲精錬。
胡爲事杯杓，無乃廢筆硯。
先生一石醉，待詔三升戀。
枕麴與藉糟，自汙何足羨。
從今梁谿翁，無復醉鄉願。
戲成短歌從志宏求芍藥
作者：李綱
朝代：宋

東風不隔沙陽僻，嫩蘂濃花自春色。
栟櫚也是可憐人，每送梁谿慰愁寂。
邇來芍藥已盛開，供花未到吾須覓。
賦梅豈害廣平剛，乞醯更覺微生直。
爲將爛熳數枝紅，伴我淋漓一丸墨。
戲成絕句三首·其一
作者：李綱
朝代：宋

山色黛眉遠，溪聲玉珮珊。
溪山憐逐客，故爲結清歡。
戲成絕句三首·其三
作者：李綱
朝代：宋

小艇渡行旅，往來終日操。
但令人利涉，寧復計劬勞。
戲成絕句三首·其二
作者：李綱
朝代：宋

粼粼溪底石，五色粲堅圓。
安得女媧手，錬之將補天。
戲爲吳語
作者：李綱
朝代：宋

莫問儂家作底愁，細思今古事悠悠。
只因讀得數行字，便覺分爲一世憂。
問舍求田須更以，濟時澤物且能休。
梁谿幸有閒泉石，正好歸來作故侯。
戲賦墨畫梅花
作者：李綱
朝代：宋

道人畫手真三昩，力挽春風與遊戲。
露枝煙蘂忽嫣然，自得工夫畦徑外。
由來黑白無定姿，濃淡間錯相參差。
炯如落月耿寒影，翳若宿霧含疏枝。
羣芳種種徒繁縟，脫略丹青尤拔俗。
妙質聊資陳氏煤，幽姿好伴文生竹。
世呼墨竹爲墨君，此花宜稱墨夫人。
鉛華不御有餘態，世間顔色皆非真。
年來妙觀齊空色，天花時露真消息。
試煩幻出數千枝，不費梁谿一丸墨。
戲贈東林珪老
作者：李綱
朝代：宋

我遊廬阜南山北，師住二林東院西。
試問遠公求作佛，何如陶令醉如泥。
苦邀名山同蓮社，笑送幽人過虎溪。
千載風流久寥落，更煩拈出與提撕。
所寓天寧方丈後有闍提花數株連月盛開玉雪可愛悵然有懷成三絕句寄吳元中·其一
作者：李綱
朝代：宋

未渡鯨波寇盗深，中原回首涕成霖。
清愁萬斛無消處，賴有幽花慰客心。
所寓天寧方丈後有闍提花數株連月盛開玉雪可愛悵然有懷成三絕句寄吳元中·其三
作者：李綱
朝代：宋

冰玉風姿照坐寒，炎荒相遇且相寛。
縞衣紵带平生志，正念幽人尚素冠。
所寓天寧方丈後有闍提花數株連月盛開玉雪可愛悵然有懷成三絕句寄吳元中·其二
作者：李綱
朝代：宋

深院無人簾幕垂，玉英翠羽燦芳枝。
世間顔色難相似，晴雪初殘未墮時。
投金瀨有感
作者：李綱
朝代：宋

楚王聽讒誅五卿，招呼二子同就烹。
子胥彎弓見使者，義不戴天非惜生。
操瓢乞食困江表，曷嘗一日忘郢城。
溧水之陽遇真識，壺漿簞食欣相迎。
當時追捕尚爾急，殺身滅口意豈輕。
霸吳何止服句踐，破楚遂以鞭荆平。
倒行逆施道雖遠，復仇攄憤聖所稱。
却來訪舊欲報德，歎息玉質隨流萍。
投金淺瀨亦何有，聊以寓意通精誠。
哀窮進食類漂母，解劍掛墓同延陵。
古人已矣不可見，空有史筆垂聲名。
折筍巖
作者：李綱
朝代：宋

玉府鏘鏘玉筍林，誰將移種翠巖陰。
斕斑猶带當時籜，照水籠烟幾百尋。
招陳幾叟小飲
作者：李綱
朝代：宋

開樽欲約玉川子，致鯉先遣長鬚奴。
春時海燕光涎涎，風暖城烏尾畢逋。
幸有異書并古字，可無白飯與青芻。
虛堂隱几共談笑，應信今吾非故吾。
換骨巖
作者：李綱
朝代：宋

玄化升真十六天，靈仙蟬脫翠巖前。
金堅玉潤留餘骨，密鎖烟霞幾百年。
摘鬢間白髪有感
作者：李綱
朝代：宋

吾生足憂患，未老頭已白。
鬢間垂素絲，攬鏡聊一摘。
星星去雖欣，種種鮮還慼。
頗愁日增多，盡拔復何益。
追思少年時，綠髪光且澤。
森然茂雲松，豈謂少堪惜。
自從多病後，脱落露廣額。
蒲柳姿易衰，日與風霜迫。
蕭蕭不勝梳，擾擾僅盈搦。
安能上指冠，常恐吹墮幘。
年來涉艱虞，更復非夙昔。
奔馳動萬里，漂泊繼三謫。
從横蹈危機，侈哆困煩嘖。
交遊莫援手，仇怨惟下石。
素標宜滿頭，斑鬢未爲逼。
何年運河車，泝補泥丸宅。
華顛復變鬒，去作煙霞客。
憔悴楚江濱，歲晚將何獲。
操舟
作者：李綱
朝代：宋

吳兒便操舟，衣服皆楚製。
出沒波濤中，端如履平地。
江湖渺千里，鼓柁等遊戲。
臨深詎保身，涉險惟射利。
天風難與期，飄驟出非意。
傾覆瞬息間，永爲魚鼈餌。
願言戒畏塗，巧手不可恃。
新月二首·其一
作者：李綱
朝代：宋

碧落銀蟾吐，知從何處來。
雕弓絃未上，寶鏡匣初開。
照水鈎沉影，窺人光滿懷。
微升已西沒，露坐興悠哉。
新月二首·其二
作者：李綱
朝代：宋

初月明生小，衆星寒吐鋩。
穿林未驚鵲，傍户已窺床。
漸喜山川曉，自令風露凉。
僊人貼片玉，爲我賜清光。
新開河食鱖魚戲成
作者：李綱
朝代：宋

平湖渺漫煙蒼蒼，菰蒲擢秀新荷香。
漁舟演漾出深浦，舟中鮮鱖肥而臧。
傳呼就買不論價，得錢留魚魚眼光。
細鱗哆口傳鬐鬛，斕斑點黑微塗黄。
巨盆汲水養餘息，撥剌奮尾猶洋洋。
付庖薦酒擇困者，揮刀切玉芼桂薑。
麯生風味已醖藉，得此更使不可忘。
松江之鱸不足憶，銀色詎數綿州魴。
惜哉行役難駐櫂，一飽未許杯盤常。
雨蓑煙笠乃吾事，安得獨釣青茫茫。
早行二首·其一
作者：李綱
朝代：宋

夙起戒徒御，小村扉未開。
霧分山遠近，溪繞路縈回。
排遣憑詩句，銷除賴酒杯。
大恩何以報，海上得歸來。
早行二首·其二
作者：李綱
朝代：宋

宿雨破袢暑，趣裝期早還。
斷塍泥滑滑，幽谷水潺潺。
半世走長道，暮年歸故山。
蒙頭有衲被，送老白頭間。
早起
作者：李綱
朝代：宋

平時懶惰只隨緣，日照堂東尚栩然。
華藏欲遊須勇猛，繐帷雖好莫留連。
收將枕上黄粱夢，印取心中大覺仙。
從此寓軒須早作，魔軍未破可安眠。
早起
作者：李綱
朝代：宋

秋曉凄然枕簟凉，小窗殘月尚臨牀。
追尋夢境烟雲散，起傍荷花風露香。
慨念關河心黯黯，諦觀身世意茫茫。
樽中有酒聊須醉，造物於人自叵量。
昌老詢予來歷以詩答之
作者：李綱
朝代：宋

休問西來意，吾行日向南。
悽悽達磨懴，歷歷善財參。
舊事已不憶，新交寧易談。
維摩本無語，非是學三緘。
明妃曲
作者：李綱
朝代：宋

昭君自恃顔如花，肯賂畫史丹青加。
十年望幸不得見，一日遠嫁來天涯。
辭宫脉脉灑紅淚，出塞漠漠驚黄沙。
寧辭玉質配夷虜，但恨拙謀羞漢家。
穹廬腥羶厭酥酪，曲調幽怨傳琵琶。
漢宫美女不知數，骨委黄土紛如麻。
當時失意雖可恨，猶得千古詩人誇。
春意
作者：李綱
朝代：宋

春鳥窺綠窗，踏落庭前花。
美人爲之笑，鬢脚風中斜。
不惜花踏殘，只愁鳥驚去。
姹婭背人飛，林深無覓處。
春晝書懷
作者：李綱
朝代：宋

春院沈沈晝掩關，坐看雲起面前山。
静中圖史尤多味，身外功名已厚顔。
匣硯細磨鴝鵒眼，茶甌深泛鷓鴣斑。
簿書粗了無餘事，更有何人似我閒。
春暮平津晚望
作者：李綱
朝代：宋

風迴雨霽已春殘，景色蒼茫杳靄間。
芳草渡頭看綠樹，白雲飛處見青山。
鶯啼燕語愁腸斷，親老家遥淚點斑。
却笑腐儒何所用，征商偷得半時閒。
春暮江南道中
作者：李綱
朝代：宋

江上風光爛不收，一年春物又将休。
鳴鳩乳燕自相得，飛絮落花如許愁。
目極關河天杳杳，身歸閩粤興悠悠。
往來踏遍江南土，已約幽人老一丘。
春曉聞衆禽聲有感
作者：李綱
朝代：宋

春山蒼莽天欲明，枕上静聽春禽鳴。
雛鶯初囀正調舌，姹婭乍聞三兩聲。
不如歸去意良切，脫却潑袴何由行。
愁人最是斷消息，姑惡更覺聲嬌獰。
布穀催耕雨纔足，鵓鳩喚婦遠将晴。
其餘不復識名字，雅音幽韻如簧笙。
天公憐我太寂寞，故遣尤物怡吾情。
鸞歌鳳舞未可見，候蟲時鳥聊嚶嚶。
我生半世困漂泊，巧言讒謗飽所經。
杜門却掃與世絕，欲窒兩牖忘雷霆。
爾聲雖好太饒舌，逼耳頗似虚弦驚。
就中提壺可人意，勸我沽酒花間傾。
心懷百憂只欲睡，更願常醉不用醒。
落花芳草正可藉，玉山自倒知誰令。
烏啼鵲噪錯昏晝，燕雀啾唧環簷楹。
從教一一恣嘲弄，吾方深入無何庭。
春睡·其一
作者：李綱
朝代：宋

半生遊宦鬢毛霜，依舊圖書對曉窗。
卯酒一杯春日暖，臥聽鳴櫓下清江。
春睡·其二
作者：李綱
朝代：宋

居士終朝只念歸，日行百里尚嫌遲。
小窗春夢分明到，歎息啼烏喚覺時。
春詞二十首·其一
作者：李綱
朝代：宋

一樹梨花傍小軒，結根幽寂更芳妍。
東君有意憐流落，故遣瑶姿堕目前。
春詞二十首·其一〇
作者：李綱
朝代：宋

漠漠輕煙度短牆，春寒料峭怯羅裳。
惜春只怕多風雨，雲影披離漏日光。
春詞二十首·其一一
作者：李綱
朝代：宋

幽禽百囀舌如簧，院宇深深花木香。
飄泊傷春惟泥酒，不知林外已斜陽。
春詞二十首·其一七
作者：李綱
朝代：宋

飄風驟雨餉時間，墮蕊飛花滿地殷。
自是羣芳將結實，非關風雨故摧殘。
春詞二十首·其一三
作者：李綱
朝代：宋

春來南國藹韶光，百卉嫣然競早芳。
語燕啼鶯將婉孌，遊蜂舞蝶已顛狂。
春詞二十首·其一九
作者：李綱
朝代：宋

南方春早花亦早，爛熳開盡枝頭紅。
記得上林當此際，遊人殊未探芳叢。
春詞二十首·其一二
作者：李綱
朝代：宋

誰使鳴禽自在啼，感春端似惜芳時。
一枝暫寄休饒舌，静處須防挾彈兒。
春詞二十首·其一五
作者：李綱
朝代：宋

微月籠雲黯淡明，忽聞索索雨來聲。
可憐窗外梨花老，一夜飄殘雪片輕。
春詞二十首·其一八
作者：李綱
朝代：宋

桃花零落逐風飛，地上紅多枝上稀。
春色陡然歸艷杏，梢頭還欲衒芳菲。
春詞二十首·其一六
作者：李綱
朝代：宋

聒聒鳴鳩喚雨來，蕭蕭寒響滴空階。
不知逐客傷春恨，多少殘英點翠苔。
春詞二十首·其一四
作者：李綱
朝代：宋

青鳥飛來動檻花，翠衿紺趾哢交加。
向人自解傳消息，疑是來從阿母家。
春詞二十首·其七
作者：李綱
朝代：宋

春日遲遲午睡濃，夢魂飛過浙江東。
無端花底間關舌，喚起搔頭兩鬢蓬。
春詞二十首·其三
作者：李綱
朝代：宋

花開好鳥曉關關，驚覺幽窗小夢殘。
宿酒未醒慵起早，透簾紅日上三竿。
春詞二十首·其九
作者：李綱
朝代：宋

春色困人渾似酒，花枝照眼恰如人。
東君若解憐愁客，莫使花飛减却春。
春詞二十首·其二
作者：李綱
朝代：宋

晚來急雨作輕寒，只恐梨花落點殘。
喚起小童窗外看，玉妃何事淚欄干。
春詞二十首·其二〇
作者：李綱
朝代：宋

一年春事遽如許，千里旅愁何似生。
濁酒飲餘惟五合，殘書讀盡忽三更。
春詞二十首·其五
作者：李綱
朝代：宋

春光淡蕩一番新，花氣氛氲惱殺人。
只恐花飛春又老，須將酩酊對芳辰。
春詞二十首·其八
作者：李綱
朝代：宋

寂寂春林杜宇啼，勸人只道不如歸。
我今歸思何須勸，借爾翩翻兩翅飛。
春詞二十首·其六
作者：李綱
朝代：宋

清晨開卷坐幽窗，深注爐煙一縷香。
汲水養花顔色好，向人端似炫新粧。
春詞二十首·其四
作者：李綱
朝代：宋

蕭蕭檻外翠琅玕，瘦節疏枝特地寒。
誰謂幽居太寥閑，此君長此結清歡。
春雨
作者：李綱
朝代：宋

春晚雨聲碎，天深雲影低。
蕭蕭度遠岫，脉脉漲前溪。
芳潤歸花蕾，清寒作燕泥。
池塘夢生草，碧色已凄迷。
春雪·其一
作者：李綱
朝代：宋

怪底春來煖太深，忽驚雪片墮層陰。
廉纖带雨初猶薄，散漫隨風遽不禁。
光炫峰巒皆玉色，寒侵花木欲灰心。
沙陽逐客家何在，擁鼻凄凉但越吟。
春雪·其二
作者：李綱
朝代：宋

東君也解惜芳容，故把冰花密密封。
索索響寒窗外竹，亭亭戴白嶺頭松。
只驚滿眼飄風絮，不覺瀕谿臥玉龍。
身在天涯歸未得，澆愁直欲倒千鍾。
是夜復乘泛碧齋至北溪口觀新橋與興宗志宏分題予得泛字
作者：李綱
朝代：宋

秋髙氣倍清，夜靜舟初泛。
露華浩如洗，月色寒可鑒。
林巒與邑屋，左右入軒檻。
晶熒星影搖，崷崒山光蘸。
風微煙羃羃，溪遠波湛湛。
端疑客乘槎，坐使雲河犯。
觀梁且停橈，戀月愁繫纜。
景幽費摹寫，思妙造古淡。
吾方久於此，勝賞豈云暫。
願同二三子，險韻時得探。
是日聞報御筆許牽復有感
作者：李綱
朝代：宋

聞有佳音自日邊，羈臣感極却悽然。
矜愚本自加三宥，作賦休云謫九年。
戲膝但能紆彩服，侍香那復望青氈。
恩隆天地當何報，擊壤爲甿老一鄽。
晏起
作者：李綱
朝代：宋

清明已過初短宵，春氣困人如濁醪。
院深人静不知曉，虚堂一枕方陶陶。
覺來紅日髙三丈，竹影扶疏風葉響。
披衣散髮久逍遙，髣髴枕痕猶頰上。
却思昔簉鵷鷺班，每聽朝雞長慘顔。
戴星侵月未爲苦，衝風冒雨長艱難。
何如謫墮溪山裏，鐘鼓不聞春睡美。
先生夢覺本來齊，更與睡鄉重作紀。
晚出南康遊廬山
作者：李綱
朝代：宋

捨舟星子渚，遂作廬山遊。
空濛杳靄間，十里松桂秋。
草木吐香潤，泉石交横流。
乃知山中物，一一皆其尤。
嵐逼空翠濕，峰髙紫烟浮。
心閑雲出嶺，眼浄龍還湫。
月壑夜窈窕，風林晚颼飀。
稍聞鐘磬聲，迥覺梵宇幽。
平昔念清賞，孰云今乃酬。
似非人間境，須向物外求。
顧揖雖不暇，吟哦浩難收。
聊將詩紀行，一洗他年愁。
晚泊蒼梧有感
作者：李綱
朝代：宋

常誦蒼梧雲正愁，豈知理櫂此間遊。
火山冰井舊傳有，桂水藤江相合流。
念遠心如嘶北馬，踰年行徧嶠南州。
重華一去不復返，悵望九疑空白頭。
晚虹
作者：李綱
朝代：宋

小雨初收杳靄中，日華照作美人虹。
五重絢彩縈層漢，數幅輕綃颺遠風。
飲澗未應占美惡，干陽何必問雌雄。
桑榆暮色蒼然至，隱隱猶拖半段紅。
晚行
作者：李綱
朝代：宋

歲杪旅懷惡，驅車殘照中。
暮雲千里碧，落日半輪紅。
掠水起行鴈，隔林聞遠鐘。
休鞍僧舍閑，皓月又生東。
暮春雨中有感二首·其一
作者：李綱
朝代：宋

雨細梅黄荔子丹，殊方風物異江山。
客愁望極傷心處，更聽鉤輈雲木間。
暮春雨中有感二首·其二
作者：李綱
朝代：宋

萬物焦枯誰作霖，片雲成雨慰民心。
姦邪逐去精忠雪，天意方知感格深。
月夜江閣次東坡韻
作者：李綱
朝代：宋

江水如練带，江石如馬肝。
雙流會合處，蹙作蛟龍蟠。
我來暑氣初，驟雨成驚湍。
雲收暮山出，秀色屏中看。
缺月掛木末，光輝溢清寒。
冷然適我心，遇境随所安。
夜久轉寥閴，髙松露華漙。
獨坐念平生，行路真漫漫。
危腸易感激，不待聞哀彈。
猶欣碧川漲，沒盡風雷灘。
有感
作者：李綱
朝代：宋

三年再謫墮江湖，何啻經行萬里餘。
環繞真同循磨蟻，羈窮更類局轅駒。
自憐許國心猶壯，却笑謀身術巳疏。
二聖未還民未靖，尚思痛哭奏囊書。
有詔舉賢良方正作詩勉錢申伯使繼世科
作者：李綱
朝代：宋

中興天子開賢科，籠絡英俊歸網羅。
此科久廢習者少，應詔正恐人未多。
君家三世五制舉，名與嵩華爭嵯峨。
玉堂金馬皆故物，髙文大策垂不磨。
今君落筆妙天下，該洽辯愽如懸河。
胡不進卷對廷策，清芬遠紹揚其波。
勒兵小試見家法，坐却勍敵揮雕戈。
君如有意作大将，我願薦信同蕭何。
功名晚達未爲老，志氣方壯靡有他。
勉哉努力爲門户，慎勿自棄成蹉跎。
望九疑
作者：李綱
朝代：宋

洞庭渺漭蘆葦秋，九疑聯綿煙靄浮。
重瞳一去不復返，蒼梧雲物空疑愁。
兩階干羽久寂寞，千古夷夏相仇讎。
安得垂衣轉琴軫，薫風爲解吾民憂。
望廬山
作者：李綱
朝代：宋

多年不省廬山面，江上初從望中見。
秀骨蒼顔五老人，顧我欣然如素善。
香爐峰頂紫烟浮，瀑布遥看銀漢流。
雲舒霞卷互明滅，倐忽變態無停留。
却疑清夢尋丘壑，風物何爲宛如昨。
縱令真是夢中看，夢未覺時良不惡。
平生所願今乃償，寛著日月遊山房。
青鞋布襪久已辦，百錢掛杖聊徜徉。
望江南·憶江南
作者：李綱
朝代：宋

徵騎遠，千里別沙陽。泛碧齋傍凝翠閣，悽雲寺裡印心堂。回首意茫茫。分水嶺，煙雨正淒涼。南望甌閩連海嶠，北歸吳越過江鄉。極目暮雲長。
望江南·憶江南
作者：李綱
朝代：宋

新月出，清影尚蒼茫。學扇欲生青海上，如鉤先掛碧霄傍。星斗煥文章。林下客，把酒挹孤光。斟酌嫦娥憐我老，故窺書幌照人床。此意自難忘。
望江南·憶江南
作者：李綱
朝代：宋

新酒熟，雲液滿香篘。溜溜清聲歸小甕，溫溫玉色照瓷甌。飲興浩難收。嘉客至，一酌散千憂。顧我老方齊物論，與君同作醉鄉遊。萬事總休休。
望江南·憶江南
作者：李綱
朝代：宋

新閣就，向日借清光。廣廈生風非我志，小窗容膝正相當。聊此傲羲皇。狨尾拂，高掛木繩床。老病維摩誰問疾，散花天女為焚香。恰好細商量。
望江南·憶江南
作者：李綱
朝代：宋

新雨足，一夜滿南塘。粳稻向成初吐秀，芰荷雖敗尚餘香。爽氣入軒窗。澄霽後，遠岫更青蒼。兩部蛙聲鳴鼓吹，一天星月浸光芒。秋色陡淒涼。
望江南·憶江南
作者：李綱
朝代：宋

歸去客，迂騎過江鄉。茅店雞聲寒逗月，板橋人跡曉凝霜。一望楚天長。春信早，山路野梅香。映水酒帘斜揚日，隔林漁艇靜鳴榔。杳杳下殘陽。
望江南·憶江南
作者：李綱
朝代：宋

江上雪，獨立釣漁翁。箬笠但聞冰散響，蓑衣時振玉花空。圖畫若為工。雲水暮，歸去遠煙中。茅舍竹籬依小嶼，縮鯿圓鯽入輕籠。歡笑有兒童。
望江南·憶江南
作者：李綱
朝代：宋

清晝永，幽致夏來多。遠岸參差風揚柳，平湖清淺露翻荷。移棹釣煙波。涼一霎，飛雨灑輕蓑。滿眼生涯千傾浪，放懷樂事一聲歌。不醉欲如何。
望江南·憶江南
作者：李綱
朝代：宋

煙艇穩，浦漵正清秋。風細波平宜進楫，月明江靜好沈鉤。橫笛起汀洲。鱸鱖美，新釀蟻醅浮。休問六朝興廢事，白蘋紅蓼正凝愁。千古一漁舟。
望江南·憶江南
作者：李綱
朝代：宋

雲嶺水，南北自分流。觸目瀾翻飛雪浪，赴溪盤屈轉瓊鉤。嗚咽不勝愁。歸去客，徵騎遠閩州。路入江南春信未，日行北陸冷光浮。還攬舊貂裘。
望江南·憶江南
作者：李綱
朝代：宋

雲棹遠，南浦綠波春。日暖風和初解凍，餌香竿嫋好垂綸。一釣得金鱗。風乍起，吹皺碧淵淪。紅膾斫來龍更美，白醪酤得旨兼醇。一醉武陵人。
望潮
作者：李綱
朝代：宋

樟亭一望浙江潮，震地凌空氣象驕。
十萬軍聲來海嶠，三千銀界混煙霄。
素車白馬縱横騖，翔鷺飛鷗散漫飄。
好是波平風穩後，一帆千里不崇朝。
望白水山次合江樓韻
作者：李綱
朝代：宋

羅浮之麓何壯哉，山靈爲我煙雲開。
怱怱行役不一到，翠光百里随人來。
嶠南鍾此山川美，中有幽人呼不起。
月圓月缺豈人爲，潮落潮生自江水。
非人流水水流人，世故人情日月新。
撥置千憂幷百慮，且醉一斛松醪春。
望龜峰
作者：李綱
朝代：宋

何日清江使，來爲碧落趺。
凝眸望霄漢，曳尾謝泥塗。
霜曉疑曝甲，雲横如負圖。
前知儻可仗，吾欲問玄夫。
望龜峰
作者：李綱
朝代：宋

饒陽景物猶武夷，巖石崛起多瓌奇。
此峰厥狀更詭異，舉首曳尾如靈龜。
穹隆曝甲正霜曉，蹣跚引氣當晴暉。
故知造化巧凝結，欲問所以良難推。
我疑龍伯釣溟渤，六鼇連引背負歸。
中途遺一尚贔屓，直欲赴海冠峨巍。
又疑清江使河伯，波濤相失留於斯。
化爲巨石峙千古，雖欲鑽灼無由施。
茫茫神怪不可詰，但使風景增清輝。
我來閩嶺厭山水，見此還復伸雙眉。
頗嗟行役不果到，側身西望生長悲。
未至蕪湖四十里阻風
作者：李綱
朝代：宋

一夜寒雲凝不開，北風吹雨带潮來。
濤翻天末銀山湧，浪打沙頭霹靂摧。
心在浙西音斷絕，身留江左意徘徊。
無聊獨酌開懷抱，賴有窗間數點梅。
東坡謫英州以書語所善衲子曰戒和尚又疏脫矣讀之有感
作者：李綱
朝代：宋

東坡夙世乃戒老，次律前身爲永師。
一念參差成此錯，百憂鍾萃使知非。
我生已約渡南海，今日豈知還北歸。
從今莫打這鼓笛，必竟是事終由誰。
東軒夜坐
作者：李綱
朝代：宋

苒苒流年催白頭，此生那向此淹留。
天髙露下物華肅，月澹風清僧宇幽。
河底光芒螢照水，草間悲怨蚓吟秋。
夜凉人閑家千里，别是羈臣一段愁。
松架
作者：李綱
朝代：宋

羈旅隨緣即道場，採松結架障斜陽。
摧殘自带青青色，森爽猶傳細細香。
佛氏解將華作界，騷人愛把葯爲房。
我遊法藏酬初志，宜得蒼官助蔭凉。
松架敝以新枝易之
作者：李綱
朝代：宋

日曛雨濯半飄零，旋採虬枝蔭廣庭。
風動細香還泛泛，露滋新葉更青青。
雖慚剪伐勞斤斧，猶勝燒燃競爝螢。
凉夜蒼龍尚吟嘯，坐看明月入重扃。
松江第四橋
作者：李綱
朝代：宋

松江第四橋，風雨不可過。
下有百尺蛟，蜿蜒枕橋臥。
窟宅據要津，口腹長饑餓。
毎憑波濤勢，能作舟檝禍。
安得佽飛手，坐使神姦破。
往來水無虞，時鼓清江柁。
柴嶺
作者：李綱
朝代：宋

林花不逐歲寒凋，半嶺煙光媚遠霄。
須信仙家風景好，四時峰岫紫岧嶤。
栖雲庵
作者：李綱
朝代：宋

禪老幽棲地，雲峰尺五天。
江湖縈縞带，世界廓青蓮。
說法三乘外，藏身萬象巔。
潛虬蟠不去，應聽祖師禪。
桂林道中二首·其一
作者：李綱
朝代：宋

桂林山水久聞風，身世茫然墮此中。
日暮碧雲濃作朵，春深稚筍翠成叢。
仙家多住朱明洞，客夢來遊羣玉峰。
鴈蕩武夷何足道，千巖元是小玲瓏。
桂林道中二首·其二
作者：李綱
朝代：宋

時危遠謫墮南巒，猶在乾坤覆載間。
瘴雨嵐煙殊氣候，玉簪羅带巧溪山。
桄榔葉暗傷心碧，躑躅花開滿目斑。
惟有月華依舊好，清輝應與照雲鬟。
桃源行
作者：李綱
朝代：宋

武陵溪水流潺潺，漁舟鼓枻迷泝沿。
谿窮路盡恍何處，桃花爛漫蒸川原。
花間邑屋自連接，雲外雞犬聲相喧。
衣裳不同俎豆古，見客驚怪爭來前。
殺雞爲黍持勸客，借問世上今何年。
自從秦亂避徭役，子孫居此因蟬聯。
不知漢祖以劍起，况復魏晉稱戈鋋。
慇懃留客不肯住，落花流水空依然。
淵明作記真好事，世人粉飾言神仙。
我觀閩境多如此，峻谿絕嶺難攀緣。
其間往往有居者，自富水竹饒田園。
耄倪不復識官府，豈憚黠吏催租錢。
養生送死良自得，終歲飽食仍安眠。
何須更論神仙事，只此便是桃花源。
桐江行贈江致一少府
作者：李綱
朝代：宋

放浪江湖乃吾樂，羈束軒冕非所榮。
謫官去爲劍浦吏，鼓柁遂作桐江行。
艤舟浙岸候潮至，百越微茫煙水外。
波横天際海倒流，噴雪驚雷聲震地。
須臾風軟潮已平，片帆去逐飛鴻輕。
櫂謳四起日西落，暮天杳杳惟參横。
江山蒼蒼負殘雪，江水茫茫浸寒月。
誰云逐客苦悽凉，今我斯遊最奇絕。
清晨弭櫂桐君廬，溪光山色世所無。
故人見我一笑粲，殺雞爲黍聊相娛。
嗟予仕宦等遊戲，斷梗飄蓬本無蔕。
但令景物供吟哦，出處窮通何足計。
此行幽討殊未闌，滿目疊疊皆雲山。
鷺飛魚躍石齒齒，今夜且宿嚴陵灘。
梁山觀音寺
作者：李綱
朝代：宋

大士當年白鹿馴，寶坊千古閟松筠。
風流帝壻膏粱客，也解來爲護法神。
梁谿八詠·中隱堂
作者：李綱
朝代：宋

不在山林不市朝，且將圖史當漁樵。
桂花想見秋來盛，香滿西風取次飄。
梁谿八詠·九峰閣
作者：李綱
朝代：宋

小閣崢嶸面九峰，暮天秀出碧芙蓉。
孔明夲有躬耕志，却合歸來看臥龍。
梁谿八詠·心遠亭
作者：李綱
朝代：宋

境寂心閑物物宜，倚欄更看嶺雲飛。
曉猿夜鶴應思我，正好歸時猶未歸。
梁谿八詠·怡亭
作者：李綱
朝代：宋

縹緲危亭枕曲池，紅粧翠羽自參差。
晚凉小飲誰同醉，定把圓荷當屈巵。
梁谿八詠·文會堂
作者：李綱
朝代：宋

親賓情話款衡門，把酒揮毫氣吐雲。
何日寛思返三徑，一樽重與細論文。
梁谿八詠·棣華堂
作者：李綱
朝代：宋

兄弟塤箎人所推，棣華堂裏遠相思。
艱難世路風霜急，正是鶺鴒原上時。
梁谿八詠·濯纓亭
作者：李綱
朝代：宋

畫棟飛簷俯碧流，何時歸去艤扁舟。
不須更把塵纓濯，直取冠裳裂即休。
梁谿八詠·舫齋
作者：李綱
朝代：宋

畫舫臨流四面通，綠窗面面有清風。
年來始會虚舟意，正在江湖波浪中。
梁谿四友贊序·幽芳贊
作者：李綱
朝代：宋

天地和氣，萃于幽芳。
言茁其芽，薫然國香。
綠葉紫莖，素榮縹房。
紉以爲佩，禦彼不祥。
採自深林，置于座側。
不改其度，其香滿室。
與子爲友，心同德一。
優哉游哉，聊以永日。
梁谿四友贊序·歲寒贊
作者：李綱
朝代：宋

霜霰既零，草木殄瘁。
惟兹歲寒，獨立不改。
寸苗初植，未離蓬艾。
挺然凌雲，色參天黛。
虬枝茂葉，舞影垂陰。
清風徐來，虎嘯龍吟。
與子爲友，貴相知心。
何以樂之，寫此素琴。
梁谿四友贊序·粲華贊
作者：李綱
朝代：宋

我有佳友，粲粲其華。
金英煒煌，翠葉交加。
風露灑濯，色香相知。
宛如美人，象服逶迤。
可以忘憂，莫如旨酒。
泛此粲華，益我眉壽。
淵明一樽，子美三嗅。
永結清歡，相從白首。
梁谿四友贊序·虛心贊
作者：李綱
朝代：宋

君子學道，其心貴虚。
此君之心，一物本無。
勁節堅竦，清影扶疏。
劍拔環侍，十萬丈夫。
細細其香，猗猗其綠。
滴露和煙，鏘金戞玉。
與子爲友，惟日不足。
何年棲鳯，慰此幽獨。
梁谿真贊
作者：李綱
朝代：宋

是爲梁谿，了無差别。
行年之化，三十有八。
返觀其前，膚腴色悦。
從是以往，蒼顔華髪。
本來面目，不生不滅。
游戲仕塗，天付之拙。
順天而行，一無敢設。
獨知其天，寧有他訣。
萬里清風，一輪明月。
有來問者，默然無說。
梅花二首·其一
作者：李綱
朝代：宋

寒梅昨夜洩春光，標格依然壓衆芳。
褭褭露枝團玉白，輕輕烟蕊簇金黄。
瑶妃謫墮溪村寂，雪片飄殘月徑香。
却笑漢宫争寵女，競將嬌額學新粧。
梅花二首·其二
作者：李綱
朝代：宋

數枝玉雪小溪濱，先得陽和一點春。
冷艷幽姿難與並，暗香疏影孰爲鄰。
廣平不害心如鐵，和靖須知句有神。
亦對寒芳動詩興，却嫌標格太凊真。
梅雨
作者：李綱
朝代：宋

小麥青青梅正黄，連山霧雨濕溪鄉。
輕絲嫋嫋搖空界，重滴涓涓響暮廊。
結集鬱蒸來海嶠，驅排愁恨到禪房。
寓軒居士心如鐵，默坐惟聞茉莉香。
楊夫人挽章二首·其一
作者：李綱
朝代：宋

來嬪初卜鳳和鳴，誰謂今聞薤露聲。
婦道宜傳青史筆，壼儀猶在錦官城。
承家早慶芝蘭秀，主饋空餘蘋藻誠。
念舊二卿情意厚，可堪孤坐想平生。
楊夫人挽章二首·其二
作者：李綱
朝代：宋

悼亡何事覺神傷，端爲音容不可忘。
舉案素聞敦節操，題橋今見共龍光。
錦囊屢慶宸恩重，丹旐俄嗟蜀道長。
髣髴靈遊元未遠，無人解致返魂香。
檳榔
作者：李綱
朝代：宋

疏林蒼海上，結實已纍纍。
煙濕頳虬卵，風搖翠羽旗。
飛翔金鸑鷟，掩映籜龍兒。
濩落咍椰子，勻圓訝荔支。
當茶鎖瘴速，如酒醉人遲。
蔞葉偏相稱，蠃灰亦謾爲。
乍餐顔愧渥，頻嚼齒愁疲。
飲啄随風土，端憂化島夷。
次初訪許子大龍圖於東山大乘寺留飲觀荔支
作者：李綱
朝代：宋

物外仙家長自春，隱淪何必爲逃秦。
祗應榴洞贈花者，便是桃源種樹人。
丹荔枝頭星燦爛，白雲峰頂玉嶙峋。
主公留客非無意，端爲出山多世塵。
次地角場以瘡瘍不果謁伏波廟俾宗之攝祭期以二十五日渡海一卜即吉夜半乘潮解桴星月燦然風便波平詰旦已達瓊管東坡謂斯遊奇絕冠平生非虚語也作二詩紀之·其一
作者：李綱
朝代：宋

威信昭然漢兩公，舊於青史揖英風。
戈船下瀨勳猷壯，馬革裹尸心膽雄。
顧我迂疏成遠謫，賴神正直鑒孤忠。
病軀阻造祠庭下，幽顯雖殊此意同。
次地角場以瘡瘍不果謁伏波廟俾宗之攝祭期以二十五日渡海一卜即吉夜半乘潮解桴星月燦然風便波平詰旦已達瓊管東坡謂斯遊奇絕冠平生非虚語也作二詩紀之·其二
作者：李綱
朝代：宋

夜半乘潮雲海中，伏波肯借一帆風。
滿天星月光鋩碎，匝海波濤氣象雄。
大舶憑陵真漭渺，寸心感格在精忠。
老坡去後何人繼，奇絕斯遊只我同。
次大安驛雪霽
作者：李綱
朝代：宋

雪霽烟村風滿林，暮天垂影碧沉沉。
一輪明月光相射，千里白雲寒更深。
寂寞樽盈陶令酒，飄零淚滿仲宣襟。
燈殘夜永不成寐，莊舄悽然自越吟。
次季弟韻賦梅花三首·其一
作者：李綱
朝代：宋

冷蘂疏枝煙水濱，江南此地又逢春。
年年行路常爲客，的的寒花解笑人。
雪裏暗香來鼻觀，風前髙格見天真。
誰言對爾銷愁得，一段清愁特地新。
次季弟韻賦梅花三首·其三
作者：李綱
朝代：宋

羣芳凍死未招魂，誰使梅花獨占春。
願折繁華憑驛使，爲傳幽思惱詩人。
心馳魏闕慚商鼎，路入章江憶子真。
莫道廣平心似鐵，賦辭得得與清新。
次季弟韻賦梅花三首·其二
作者：李綱
朝代：宋

年年青女久橫陳，賴有江梅漏洩春。
孤潔如親隱君子，風流似對謫仙人。
雅期蘭蕙香非遠，解笑松華色未真。
開罷枝頭著青實，故教桃李一番新。
次昭武省祖塋焚黄因會宗族二首·其一
作者：李綱
朝代：宋

不到鄉閭二十秋，幸因帝命得來遊。
過家上塚懷先德，釃酒揮金學故侯。
季子歸來饒印綬，魏舒起廢擁貔貅。
自嗟慷慨據鞍客，不及當年馬少游。
次昭武省祖塋焚黄因會宗族二首·其二
作者：李綱
朝代：宋

兵火燒殘井邑空，谿山依舊夕陽中。
故鄉自昔悲遊子，壮歲來歸今老翁。
細認里閭尋樹石，怪看旌旆走兒童。
王師新定回源盜，猶喜田家歲事豐。
次李泰發韻二首送仲輔提刑弟還浙東·其一
作者：李綱
朝代：宋

朝路紛紛厭送迎，乞歸恩予繡衣榮。
稍知物外烟霞好，便覺塵中富貴輕。
飛舄已能同葉令，叱羊何必效初平。
坐忘我欲師前躅，爲過天台訪赤城。
次李泰發韻二首送仲輔提刑弟還浙東·其二
作者：李綱
朝代：宋

謁告來歸若駿奔，友于真可裕礽晜。
共傷庭玉先埋土，悵望鴒原增斷魂。
白髪自嗟臨藥竈，一瓶端欲寄空門。
浙東耆舊如相問，爲道衰遲愧主恩。
次東坡月夜理髪
作者：李綱
朝代：宋

月明星稀烏鵲翻，先生夜起臨幽軒。
呼童具櫛不停手，一氣泝流天地根。
自經憂患髪如葆，欲論此心無與言。
不如緘默度餘日，悵望吳越空銷魂。
次東坡韻二首·其一
作者：李綱
朝代：宋

地角潮來未五更，陰雲解駮作霜晴。
星河明潤天容睟，風浪喧豗海氣清。
粗見鯤鵬潛化理，豈無犬馬戀軒聲。
遠遊不作乘桴計，虚號男兒過此生。
次東坡韻二首·其二
作者：李綱
朝代：宋

海上傳呼夜報更，舟師歡喜得新晴。
風帆擘浪去時急，海月籠雲分外清。
天影合中觀妙色，潮波迴處悟圓聲。
從來渤海爲全體，試問一漚何處生。
次沙陽留題寓軒
作者：李綱
朝代：宋

一紀重來一夢中，寓軒脩竹自春風。
故人散去因羣盜，舊意相親惟七峰。
溪上偶存凝翠閣，圃中安往樂全翁。
感時不用頻惆悵，萬法從來本是空。
次瓊管後三日忽奉德音恩許自便感涕之餘賦詩見志·其一
作者：李綱
朝代：宋

此身飄墮到滄溟，誰謂君王念賈生。
黄帋再蒙題姓字，丹書特爲削刑名。
山林老去何其幸，萍梗追思却自驚。
天地恩寛難報德，試從今日數歸程。
次瓊管後三日忽奉德音恩許自便感涕之餘賦詩見志·其二
作者：李綱
朝代：宋

行年舊說似東坡，鯨海于今亦再過。
儋耳三年時已久，瓊山十日幸尤多。
卻收老眼來觀國，尚冀中原早戢戈。
病廢不堪當世用，感恩惟有涕霶𩃱。
次符讀書城南韻
作者：李綱
朝代：宋

騄驥有駿足，調御始服輿。
天資已髙邁，淬礪資羣書。
敏學復好問，端由方寸虛。
超然適正道，克慎在厥初。
百家見異户，六藝知同閭。
愽觀而妙柬，奥義將燦如。
纖繳下雲鵠，沈鈎出淵魚。
精思理難遯，篤志道匪疏。
溉根食其實，浚源導成渠。
反已類學射，求心猶放豬。
精英謝糟粕，光景走蟾蜍。
寸陰寶尺璧，旨味勝浮蛆。
是中苟得趣，何適不可居。
問言何以然，得之在學歟。
譬猶大農家，豐年多蓄儲。
人皆升斗窘，已獨倉箱餘。
自飽以及衆，愽施誠樂且。
文章乃餘事，筆墨爲耕鋤。
當爲丹山鳯，勿作黔中驢。
本末固有序，未菑那得畬。
致身霄漢上，登降白玉除。
朱雲既折檻，辛毘亦牽裾。
愛君當以誠，危言豈邀譽。
自古富貴者，磨滅同丘墟。
何如任直道，用捨隨卷舒。
不能乃自棄，君子其疾諸。
願言力學人，去去無躊躇。
次肇慶府有感
作者：李綱
朝代：宋

仁德如天覆萬方，誰知變故起非常。
秪因燕地開邊隙，故使中原作戰塲。
侯景南侵幽武帝，禄山西犯走明皇。
運遭九六人徒爾，險失山河事巨量。
一自鑾輿遊朔漠，空餘藩邸在炎荒。
微臣弭擢增悲感，雪涕無因問彼蒼。
次衡州二首·其一
作者：李綱
朝代：宋

搖落霜林一半紅，瀟湘秋色有無中。
未尋嶽麓抱黄洞，先到衡陽回鴈峰。
茱菊有情迎九日，旌旗無力舞西風。
年年佳節多行路，玉帳樽罍幸不空。
次衡州二首·其二
作者：李綱
朝代：宋

弄兵赤子滿潢池，渤海龔生真吏師。
欲使循良買牛犢，會須哀痛問瘡痍。
東南王氣雖方振，西北流民自可悲。
七萬虎狼皆斂戢，廟堂還有阿誰知。
次貴州二首·其一
作者：李綱
朝代：宋

青楓夾道鷓鴣啼，古郡荒涼接島夷。
陸績故城依石巘，葛洪遺竈俯江湄。
光風苒苒吹香草，煙雨濛濛濕荔枝。
欲作終焉卜居計，自應痀僂不吾欺。
次貴州二首·其二
作者：李綱
朝代：宋

懷澤爲邦古鬱林，江邊邑屋樹森森。
山連八桂峰巒秀，地近重溟霧雨淫。
歲久承平消瘴癘，時危爭戰覺幽深。
試謀十畝膏腴地，丹荔青蕉獲我心。
次退之藍關韻
作者：李綱
朝代：宋

奏疏螭坳上九天，謫官劍浦路三千。
披陳肝膽成微志，跋涉山川賴壯年。
緬邈寄書黄犬後，凄凉陟岵白雲前。
君恩欲報知無所，清夢時時到日邊。
次通城送季言弟還錫山二首·其一
作者：李綱
朝代：宋

半載相從作遠遊，物華苒苒又新秋。
江南山水共清賞，湖外風煙成獨留。
家遠爲傳安稳信，時艱增重别離憂。
渚宫此去無他地，悵望自登黄鶴樓。
次通城送季言弟還錫山二首·其二
作者：李綱
朝代：宋

陸離長佩切雲冠，澤畔行吟且紉蘭。
我已安心爲逐客，子今何事亦抛官。
江湖鴻鴈初寥落，風雪鶺鴒相急難。
歸去家山見諸季，爲言努力且加餐。
次雷州
作者：李綱
朝代：宋

華夷圖上看雷州，萬里孤城據海陬。
萍跡飄流遽如許，騷辭擬賦畔牢愁。
滄溟浩蕩煙雲曉，鼓角凄悲風露秋。
莫笑炎荒地遐僻，萬安更在海南頭。
次韻上元宰胡俊明蔣山勤老唱和古風
作者：李綱
朝代：宋

竺教流傳入中土，以相求之無自可。
達磨西來直指心，擬議之間已蹉過。
皮髓誰分深淺機，祖禰翻貽子孫禍。
鍾山禪老真可人，髙唱宗風震江左。
學流雲集欲何爲，佛祖要須自心作。
宰官倥偬牒訟間，偷暇相從還作麽。
也知襟抱素相親，更把篇章迭酬和。
詞嚴義密讀難曉，字順文從識皆妥。
應憐孤陋方杜門，亦欲追隨良未果。
故將佳句寄幽人，此意勤渠滋愧荷。
談空摩詰無一言，聽法文殊非兩箇。
若將情解議真如，明眼人前應看破。
世間萬法互低昂，正若旋輪與推磨。
隨時俯仰乃善謀，就中拙者無過我。
九折羊腸欲着鞭，萬里滄溟思縱柁。
只今行年四十餘，已覺衰頹多坐臥。
平生作具何所施，盡以付之一弄火。
迴光返照默自參，妙湛本然無點涴。
公方齒壯志氣豪，正可立功同魏顆。
胡爲亦復味禪那，坐視軒裳如縶鎖。
蓮社莊嚴清凈池，丈室含容髙廣座。
他時共結香火緣，心期耿耿當非頗。
爲余稽首問勤師，如師材德誠磊砢。
釣龍羅鳳大江濱，法器誰爲語無墮。
庭前倘有立雪人，我欲因風致三賀。
次韻丹霞宗本長老見寄古風
作者：李綱
朝代：宋

帝居鬱沉沉，梧桐植朝陽。
愧將鷰雀翼，參彼鵷鸞行。
含香待黼座，秉筆立明光。
誰知汲黯戅，忽作朱雲狂。
襆被出都門，濯纓走滄浪。
飽聞瑞光巖，道席久振芳。
識高行復苦，皎月照嚴霜。
醍醐有妙味，薝蔔無餘香。
願聞第一義，洗我浩刼茫。
閉關不肯出，未許窺高墻。
徒將非舌語，遠寄煩宣揚。
秋風動樵水，何日思褰裳。
次韻丹霞錄示羅疇老唱和詩四首·和古風
作者：李綱
朝代：宋

快哉善知識，能以種種喻。
我今亦樂說，漸修與頓悟。
頓如草木芽，荄核已完具。
又如大明鏡，色像悉陳露。
漸如雞哺雛，羽翼勞覆護。
又如苗成實，非一朝夕故。
邈然孤峰頂，邂逅適相遇。
歷歷親見之，非是夢而寤。
却來共談說，妙契那復遻。
精勤假修習，即得無生趣。
清淨摩尼珠，初無塵垢汙。
圓成一滴水，豈殊千里霔。
妙藥須對治，能起膏肓痼。
欲觀皎日輪，當去漫天霧。
鐵輪頂上旋，不復有驚怖。
劫火洞燃時，自有安身處。
了兹一大事，餘外復何顧。
庭前柏樹子，古廟香爐去。
孤雲與獨鶴，何往不可寓。
返觀生死海，便是湼槃路。
普化示全身，達磨攜隻屨。
證道坐菩提，降魔成露布。
乃知費千談，不若行一步。
丹霞真道人，願力極堅固。
眼從慧中得，法乃佛親付。
疋馬與單槍，縱横自馳騖。
願見緣未合，臨風增景慕。
何以寫予懷，繼此龍津句。
次韻丹霞錄示羅疇老唱和詩四首·和太華庵聞牡丹芍藥花香
作者：李綱
朝代：宋

嘉卉多生佛氏宫，一經鼻觀便圓通。
妙香來處非和合，豈在根塵吸染中。
次韻丹霞錄示羅疇老唱和詩四首·和小菴晏坐
作者：李綱
朝代：宋

一縷銅鑪沉水煙，菴中晏坐孰爲禪。
靈山法會何曾散，蓮社高風尚宛然。
次韻丹霞錄示羅疇老唱和詩四首·和舫齋觀魚
作者：李綱
朝代：宋

鱗鬛從容戲碧漪，拈槌擊拂更無疑。
聞經聽法都休說，自是魚中有導師。
次韻仲弟古意
作者：李綱
朝代：宋

棣萼相榮華，鴒原同急難。
富貴何足羡，名節在所完。
吾家諸弟昆，擢秀森琅玕。
雖無金朱樂，顧有道義歡。
故人豈不多，誰念范叔寒。
卜築九峰下，庇此拙且頑。
山光入户牖，溪水清不湍。
我屋雖無華，容膝審易安。
田疇半莨莠，念兹歲方艱。
虛室味圖史，小圃蓻茝蘭。
蕭然寂寞濱，庶保餘齡閒。
哲弟富才業，壯志思昭姦。
勉哉振此道，吾方閒處看。
次韻仲弟獨遊惠山古風
作者：李綱
朝代：宋

我家九峰下，跬步臨勝境。
循除環珮聲，滿庭松桂影。
宦遊阻幽尋，每若龜引頸。
十年旅京華，萬里走閩嶺。
歸懷寄清夢，投檄期子請。
向來兵火作，此地偶無警。
餘生集百憂，負郭耕二頃。
新交浸已疏，舊學謀復整。
功名一灰灺，毁譽兩鼃黽。
抱拙與世違，退縮甘遠屏。
杜關絕外遊，但欲俗緣省。
兹山乃故人，雅契相與永。
登臨富泉石，採掇足芹荇。
下瓢酌甘芳，日汲謝瓶綆。
胡爲久不到，有愧稚川井。
仲弟絕俗姿，好勇先我騁。
新詩紀清賞，得句頗彪炳。
艱難見鴒原，歲月侵晚景。
相期老丘壑，不復歎土梗。
梁谿寒可漁，蓑笠同舴艋。
寧如六一翁，終日思汝潁。
方兹築吾廬，跧伏念前眚。
面山開小閣，制度閴深靚。
山氣日夕佳，爽致當共領。
夜久霜露寒，星月光冏冏。
冷然欲御風，豈憚廣寒冷。
鄰鐘韻更幽，皓鶴唳方儆。
深炷一爐煙，宴坐得三省。
次韻俞祖仁寒翠亭翠字韻
作者：李綱
朝代：宋

愛奇走山林，蠟屐窮幽閟。
蕭然巖壑趣，乃在經行內。
緬懷謫仙人，名湖自張謂。
至今郎官湖，邈與峴山對。
我遊古蘭若，殿閣煙霞外。
眷兹道傍亭，勝境久翳昩。
洗開松竹林，寒色靄蒼翠。
戲題榜間名，筆墨聊自恣。
時方春雨餘，澗水正横潰。
泉聲落亭前，散作珠點碎。
景物豈殊昔，因之不遐棄。
佳哉二三子，詩酒作文會。
留連不忍去，吟哦薄昏晦。
我詠詩中言，端有亭上味。
次韻劉倅寄荔支
作者：李綱
朝代：宋

色味芬芳壓衆包，誰将橘頌入離騷。
非緣人力栽培至，自是天資品格髙。
璀璨萬星真偉觀，崩騰百馬亦良勞。
南來坐享吾何幸，更把蘇禪與醉逃。
次韻叔易四絕句·其一
作者：李綱
朝代：宋

落日西風粳稻香，畦間散策月荒凉。
誰知萬頃黄雲熟，行客初看插綠秧。
次韻叔易四絕句·其三
作者：李綱
朝代：宋

身閒且作地行仙，謫墮江湖豈偶然。
幸有惠連詩句好，不妨青紙寄新篇。
次韻叔易四絕句·其二
作者：李綱
朝代：宋

笑續離騷賦遠遊，霜寒雲夢杳然秋。
何時把釣梁谿上，醉嚼蟹螯餘罷休。
次韻叔易四絕句·其四
作者：李綱
朝代：宋

初寒一醉萬家春，尚有陶翁漉酒巾。
五牧潘葑新釀熟，開樽應憶未歸人。
次韻周元仲見寄二首·其一
作者：李綱
朝代：宋

凌雲健筆有神鋒，抵掌髙談久不同。
江上過從猶宿昔，嶠南遊歷徧西東。
山川多助新詩裏，花鳥愁添老眼中。
萬里歸來好同隱，竹林今祗欠王戎。
次韻周元仲見寄二首·其二
作者：李綱
朝代：宋

五年奔走敝征衣，海上相親半是黎。
望斷故園無旅鴈，心驚中夜聽荒鷄。
豈知南渡能還北，更笑東來又向西。
多謝故人尋訪意，千山萬水不曾迷。
次韻和曾徽言登北禪寺塔
作者：李綱
朝代：宋

佛教入中土，貝多凡幾翻。
摩騰導其流，僧伽鼓其瀾。
乃建窣堵波，髙標屹參天。
劃如五彩虹，上與青霄干。
兹塔更奇古，層簷俯通川。
江山遞隱見，萬象森迴環。
公子抱遠韻，登臨眇風煙。
仰穿龍蛇穴，旁瞰日月懸。
茫茫悉細碎，寓目疑無全。
歸來吐妙句，字字勞精甄。
嗟我方屏處，勝遊阻清緣。
幸窺慈恩作，如見衆寶山。
宗風久寂寞，紵絮何其寒。
安得師子吼，震此龍象筵。
關弓挾白羽，櫜鞬相周旋。
當分寶塔坐，一瞬三萬年。
次韻和李太白感秋
作者：李綱
朝代：宋

秋風從西來，敲我庭下竹。
夜凉月窺樽，清光如可掬。
風月豈故人，萬里慰愁獨。
披衣從之遊，更欲邀共宿。
泠然洗我心，耿耿安用卜。
三十八年非，庶以不遠復。
俯仰天地間，平生皆可覆。
一醉夢還家，黄粱猶未熟。
次韻和歸去來集字十首·其一
作者：李綱
朝代：宋

少負丘壑志，誤嬰軒冕榮。
剛腸難隱忍，懶性倦將迎。
學佛欣自得，謫官知物輕。
悠悠勢利子，千古見交情。
次韻和歸去來集字十首·其一〇
作者：李綱
朝代：宋

處世若大夢，吾生感行休。
何須縳軒冕，且復傲林丘。
雲木千巖秀，煙波萬壑流。
忘機齊物我，魚鳥與君遊。
次韻和歸去來集字十首·其七
作者：李綱
朝代：宋

歸去復歸去，溪山滿眼前。
公垂餘舊館，鴻漸有甘泉。
結宇依青嶂，開池浸碧天。
餘波到山下，更漑萬家田。
次韻和歸去來集字十首·其三
作者：李綱
朝代：宋

軒冕豈足戀，田園誠可歡。
村村自花柳，物物寄游觀。
舊事不復憶，吾生良易安。
南窗審容膝，歸去學鯢桓。
次韻和歸去來集字十首·其九
作者：李綱
朝代：宋

舊隱北山北，結廬猶可尋。
曾傳種松法，當遂採芝心。
有酒且觴客，無絃何用琴。
一生幾量屐，慎勿廢登臨。
次韻和歸去來集字十首·其二
作者：李綱
朝代：宋

壯志已衰落，頺然成懦夫。
編須休虎穴，曳尾且龜塗。
松菊猶可理，田園將欲蕪。
親朋悅情話，濁酒在觴壺。
次韻和歸去來集字十首·其五
作者：李綱
朝代：宋

曠蕩推新澤，迂疏念昔非。
休爲賈生賦，且治老萊衣。
報國撫長劍，懷親歌式微。
憑髙望吴越，千里白雲飛。
次韻和歸去來集字十首·其八
作者：李綱
朝代：宋

薄責思已厚，聽歸初不留。
昔來聊坎止，今去亦川流。
圖史自可樂，親朋相與遊。
罇中常有酒，此外復何求。
次韻和歸去來集字十首·其六
作者：李綱
朝代：宋

寤寐在親所，得歸欣載奔。
綵衣猶在笥，素髪已垂門。
遣興詩千首，忘憂酒一罇。
歸歟理三徑，松菊故應存。
次韻和歸去來集字十首·其四
作者：李綱
朝代：宋

聞說詔初下，預知歸有期。
趣裝行去矣，俟命且安之。
出處宛如夢，去來惟有詩。
爲傳千里信，先報棣華知。
次韻和淵明形影神三首·形贈影
作者：李綱
朝代：宋

大塊已載我，何如未生時。
氣變芒芴間，七竅誰鑿之。
百骸與九藏，假合以成兹。
與子非故交，從我如相期。
屈伸及動止，契合初不思。
常恐隨物化，念此情淒洏。
我生夢幻中，變滅不復疑。
安得永相保，聽我悲來辭。
次韻和淵明形影神三首·影答
作者：李綱
朝代：宋

紆餘非我妍，濩落非我拙。
與子兩相依，生來無間絕。
俯仰隨顧指，豈是事容悅。
因光長周旋，處陰暫暌别。
況復同物化，子壞我亦滅。
冥冥長夜臺，念之五情熱。
願子衞生經，無使精腦竭。
千載永相從，彭殤孰優劣。
次韻和淵明形影神三首·神釋
作者：李綱
朝代：宋

人生若大夢，積微以成著。
少壯得老死，一念即非故。
二子異金石，松蘿暫依附。
胡爲羡久生，切切兒女語。
有形會當滅，是影無實處。
惟我謝客塵，妙湛乃常住。
不入造化機，豈墮陰陽數。
迴光試反照，凡聖悉皆具。
不減亦不增，誰毁復誰譽。
超然外死生，卓爾無來去。
周行萬物表，獨立初不懼。
二子非吾徒，安用多憂慮。
次韻和淵明飲酒詩二十首·其一
作者：李綱
朝代：宋

是心本純白，利害俶擾之。
陶然到醉鄉，還此未擾時。
古人重酒德，妙意端在兹。
嗟予數杯量，徑醉不復疑。
既得醉中趣，安用杯常持。
次韻和淵明飲酒詩二十首·其一〇
作者：李綱
朝代：宋

四方有定位，醉中初不迷。
立志既爾爾，豈復中道迴。
珥筆螭殿坳，謫官鯨海隅。
庭闈在千里，山川阻脩途。
夢中欣得還，亦復勞馳驅。
覺後謀一醉，三杯即有餘。
何當聽從便，返我梁谿居。
次韻和淵明飲酒詩二十首·其一一
作者：李綱
朝代：宋

三徑淵明居，一區子雲宅。
吾生誠易足，處靜期息跡。
負郭千畝田，種秫當八百。
釀爲甕盎春，悠然舉大白。
於世復何求，安用長太息。
次韻和淵明飲酒詩二十首·其一七
作者：李綱
朝代：宋

霜林隕寒葉，淅淅隨西風。
拙翁感節物，頹然坐軒中。
獨酌一樽酒，不知窮與通。
棲鳥忽驚去，子豈曾傷弓。
次韻和淵明飲酒詩二十首·其一三
作者：李綱
朝代：宋

樽俎爲舟車，遊此醉鄉境。
但願未死前，常醉不用醒。
醒來寓翰墨，萬事勞總領。
譬猶錐處囊，脫出終露穎。
虎豹豈犬羊，文章自彪炳。
次韻和淵明飲酒詩二十首·其一九
作者：李綱
朝代：宋

結髪觀國光，壯年躋膴仕。
懷恩重泰山，欲報輕小己。
幸立不諱朝，緘默誠可恥。
晨趨玉陛前，暮謫閩山裏。
飄零若萍梗，此志誰復紀。
行藏豈異途，川流與淵止。
不如飲美酒，世態何足恃。
次韻和淵明飲酒詩二十首·其一二
作者：李綱
朝代：宋

飲酒資紅裠，其樂未爲至。
歡然文字飲，興逸不知醉。
放懷谿山間，雅飲亦其次。
裸裎豈是達，温克乃足貴。
醉鄉誰不到，未必能知味。
次韻和淵明飲酒詩二十首·其一五
作者：李綱
朝代：宋

萌心皆拙謀，遊世用直道。
樂天吾何憂，發憤不知老。
惟有杯中物，可以慰枯槁。
三杯頰生紅，便覺顔色好。
麴生端可友，金玉非吾寶。
醉中亦慨然，志節還表表。
次韻和淵明飲酒詩二十首·其一八
作者：李綱
朝代：宋

人以謫而窮，我因謫而得。
博考聖賢書，獨立愈不惑。
世道迭污隆，時命有通塞。
駕言遊醉鄉，疑是華胥國。
漠然無是非，於此可以默。
次韻和淵明飲酒詩二十首·其一六
作者：李綱
朝代：宋

少年學神仙，日誦瓊笈經。
交梨與火棗，丹鼎期必成。
呼吸存夜氣，宴坐至五更。
豈知糟麴中，醉鄉即黄庭。
玉池灩生肥，天鼓常自鳴。
酩酊欲仙去，超然離世情。
次韻和淵明飲酒詩二十首·其一四
作者：李綱
朝代：宋

吾年行四十，意氣非少時。
世故茫不識，惟好古人詞。
篇章自娛悅，適意良在兹。
此外付之拙，直道不復疑。
黄卷千萬言，聖賢豈吾欺。
世事皆分定，飲酒姑安之。
次韻和淵明飲酒詩二十首·其七
作者：李綱
朝代：宋

風露颯秋色，東籬菊有英。
泛此忘憂物，寛我羈旅情。
故人餉佳醖，樽空還自傾。
雲外鴻雁度，堂中蟋蟀鳴。
忽忽歲將暮，聊復樂此生。
次韻和淵明飲酒詩二十首·其三
作者：李綱
朝代：宋

世俗愈澆薄，惟酒陶真情。
如何遯世士，更以酒自名。
嗟我方遠謫，慷慨念平生。
酌此一壺酒，寵辱那復驚。
醉中露天機，往往以詩鳴。
次韻和淵明飲酒詩二十首·其九
作者：李綱
朝代：宋

嘉葩含團香，氣至輒自開。
置之白玉堂，可慰君子懷。
少有高世心，壯年此志乖。
君門植梧桐，參彼鸞鳯棲。
謀身一何拙，墮此百尺泥。
却笑東方生，取容事詼諧。